Millət vəkili Sakaryada görüşlərdə iştirak edib - FOTOLAR\nMüdafiə Nazirliyi: "Ermənilər uydurmalarına davam edirlər"\nAyaz 5-ci sinif şagirdini maşınla vurub öldürdü\nGöyçay rayonunun Mırtı kənd sakini Ayaz Osmanov idarə etdiyi 99-EV-471 dövlət nömrə nişanlı, “Ford” markalı avtomobillə hərəkətdə olarkən...\nErmənilər 99 dəfə atəşkəsi pozublar\nRusiyada daha bir yanğın baş verib: 6 nəfər ölüb\nRusiyanın Kostroma vilayətində birmərtəbəli yaşayış evində baş vermiş yanğın nəticəsində 6 nəfər ölüb. Musavat.com xəbər verir ki, məlum...\nParisdə terror hadisəsindən bir ay ötüb: bütün dünyada qurbanlar anılıb\nİranda 4 ballıq zəlzələ qeydə alınıb\nİranın Xuzestan vilayətində yerli vaxtla saat 00:14-də Rixter şkalası üzrə 4 bal gücündə zəlzələ baş verib. Bu barədə İran agentliyi məlu...\nHeydәr Әliyev İsveçdә anılıb - FOTO\nStokholmdakı Fitja cümə məscidində Azərbaycanın İsveçdəki səfirliyinin təşkilatçılığı ilə Heydər Əliyevin və...\nBatumidə ümumilli liderin xatirə gecəsi keçirilib - FOTO\nİstanbulda Heydər Əliyev anılıb - FOTO\nİstanbulda Heydər Əliy...\nPrezident: “Bu gündən Qambiya – İslam dövlətidir”\nQambiyanın prezidenti Yəhya&nb...\nHündürmərtəbəli binanın üzərinə aqlay vuran usta yıxılıb öldü\nGəncədə ehtiyatsız davranma usta işləyən şəxsin həyatına son qoyub. Hadisə şəhərin Heydər Əliyev 90 ünvanında qeydə alınıb. ...\nRus təyyarələri Hələbi bombaladı: məscid yerlə-yeksan edildi\nRusiyaya məxsus döyüş təyyarələri Suriyanın Hələb şəhərinin Karm Homad məhəlləsini bombardman edib. Teleqraf.com xarici mediaya istinadən xəbər verir ki, bombard...\n“Taliban” İspaniya səfirliyi qarşısında bomba partlatdı: ölənlər var\nƏfqanıstan paytaxtında avtomobilə qoyulmuş bombanın partlaması nəticəsində 7 nəfər ölüb....\nLeyla Əliyeva: "İndi başa düşürəm ki, nə qədər böyük bir insana yaxın olmuşam"\nLeyla Əliyeva “İnstagram”da babası - ümumilli lider Heydər Əliyev haqqında xatirələrindən yazıb: ...\nHeydər məscidində Heydər Əliyevin vəfatının ildönümü ilə əlaqədar ehsan verilib - FOTO\nBu gün Bakıdakı Heydə...\nBu gün Bakıdakı Heydər Məscidində Heydər Əliyevi...\nAvstraliyalı qızın amansız hərəkəti bütün dünyanı sarsıtdı - VİDEO\nGənc qız mübahisə etdiyi əqli çatışmazlığı olan oğlanı yumruğu ilə yerə sərib. Hadisə Avstraliyanın Viktoriya əyalətində baş verib. Hadisədən sonra xəsar�...\nHamilə qadının intiharının şok təfərrüatı - Foto\nTürkiyədə müəllim və tələbələri daşıyan avtobus qəzaya düşüb: 11 nəfər ölüb - FOTO\nTürkiyənin Van vilayəti ərazisində dəhşətli yol-nəqliyyat hadisəsi baş verib. ...\n"Şirvan" hotelinin baş mühasibinin intihar səbəbləri araşdırılır - foto\nDünən Şamaxı şəhərindəki "Şirvan" hotelində baş vermiş dəhşətli intiharla bağlı bəzi məqamlar üzə çıxıb. Özünü 12 mərtəbəli mehmanxananın 10-cu mərtəbəsindən atan hotelin 27 yaşlı mühasibi Orxan Alıcanovun yeni evləndiyi məlum olub. ...\nBu gün Heydər Əliyevin vəfatının növbəti ildönümüdür\nHeydər Əliyevin vəfatının növbəti ildönümü ilə əlaqədar prezident İlham Əlyev, dövlət və hökumət nümayəndələri Fəxri Xiyabanda onun mə...\nBakının orta məktəblərini silahlı polislər qorumağa başladı\nBakının orta məktəblərində təhlükəsizlik tədbirləri gücləndirilib. Paytaxt məktəblərinin mühafizəsinə silahlı polis əməkdaşları cəlb edilib. Məlumata görə, təhlükəsizlik tədbirləri daha çox Nardarana yaxı...\nQadının maşınını vurub qaçdılar\nBakıda qadının idarə etdiyi avtomobil naməlum şəxsin idarə etdiyi nəqliyyat vasitəsi tərəfindən vurulub. Hadisə Məhəmməd Hadi küçəsi, 13 ünvanının qarşısında baş verib. Şəxsiyyəti məlum olmayan sürücünün idarə etdiyi avtomobillə Qurbanova Aynu...\nNardaran hadisələri ilə bağlı qəsəbədə daha bir məscidin axundu həbs edilib. Bu barədə Trend-ə Nardaran sakinləri bildiriblər. Sakinlərin sözlərinə görə, həbs olunan şəxs Nardaran qəsəbəsində Ağa məhəlləsində Cümə məscidinin axundu olduğunu iddi...\nQanunsuz ov edənlər tutuldu - Fotolar\nAğcabədidə qanunsuz ov edən şəxslər tutulub. Rayon Polis Şöbəsinin əməkdaşlarının qanunsuz ovla bağlı keçirdikləri əməliyyat tədbirləri nəticəsində Ağcabədi sakinləri Əhmədov Rauf Rafiq oğlu, Əhmədov Röya...\nMavi "ölüm mələyi"nin növbəti qurbanları\nBakıda ölümlə nəticələnən bədbəxt hadisə baş verib.Daxili İşlər Nazirliyinin məlumatına görə, dekabrın 10-da Sabunçu rayonunun Zabrat qəsəbəsində yaşayan Lentruş İsmayılov evində dəm qazından zəhərlənərək ölüb, arvadı Firuzə isə xəstəxanaya ...\nAzərbaycan Memarlıq və İnşaat Universitetinin prorektoru vəfat edib\nAzərbaycan Memarlıq və İnşaat Universitetinin (AzMİU) tədris işləri üzrə prorektoru, «Nəqliyyat tikintisi və yol hərəkətinin təşkili» kafedrasının müdiri, dosent Fərhad Cəfərov vəfat edib. Prorektorun həyat yoldaş�...\nDilçilik İnstitutuna direktor təyin olunub\nAzərbaycan Milli Elmlər Akademiyasının (AMEA) Nəsimi adına Dilçilik İnstitutuna yeni direktor təyin olunub. AMEA rəhbərliyinin qərarı ilə bir müddət əvvəl institutun direktoru vəzifəsini icra edən Möhsün Nağısoylu bu v...\n“KamAZ”dan yıxılan şəxs ölüb\nBakıda maşından yıxılan şəxs ölüb. DİN saytının verdiyi məlumata görə, dekabrın 8-də Qaradağ rayonunun Lökbatan qəsəbəsində Kürdəmir rayon sakini Şəmistan Fərmanlı “KamAZ” markalı avtomobildən tərəvə...\nŞirvan kanalından çürümüş meyit tapılıb\nGöyçayda kanaldan meyit tapılıb. DİN saytının verdiyi məlumata görə, dekabrın 10-da Şirvan kanalının Göyçay rayonunun Bığır kəndindən keçən hissəsində üzərində zorakılıq əlamətləri görünməyən və qismən ç...\nMehman Səlimovun məhkəməsi davam etdirilib\nBu gün Bakı Ağır Cinayətlər Məhkəməsində müdafiə nazirinin sabiq müavini Mehman Səlimovun cinayət işi üzrə məhkəmə prosesi davam etdirilib. Məlumata görə, hakim Zeynal Ağayevin sədrliyi ilə keçirilən pros...\nAvtomobil aşdı, sərnişin öldü\nBakıda ölümlə nəticələnən yol-nəqliyyat hadisəsi baş verib. DİN saytının verdiyi məlumata görə, dekabrın 10-da saat 11.00 radələrində Qaradağ rayonunun Ələt qəsəbəsində Qazax rayon sakini Elçin Mustafayev idarə et...\nEvdən silah və qadağan olunmuş dini ədəbiyyat götürülüb\nŞəki sakinin evindən silah və qadağan olunmuş dini ədəbiyyat götürülüb. DİN saytının verdiyi məlumata görə, Şəki şəhər Polis Şöbəsinin əməkdaşları tərəfindən Kiçik Dəhnə kənd sakini Əzizbala Nəzirovun ya�...\nMilli təhlükəsizlik nazirinin 1-ci müavini Mədət Quliyev MTN baş verən son hadisələrə mün...\nİtkin düşənlərin axtarışına FHN-in təyyarəsi də cəlb olunub\n“Günəşli” yatağındakı 10 saylı dərin dəniz özülündə baş vermiş qəzanın nəticələrinin aradan qaldırılması üçün FHN aidiyyəti üzrə tədbirlərini davam etdirir. FHN-dən Apa-ya verilən məlumata ...\nSәfirlәr Fәxri xiyabanda Heydәr Әliyevin mәzarını ziyarәt ediblәr\nMDB-yә üzv ölkәlәrin Azәrbaycandakı sәfirlәri bu gün Fәxri xiyabanda Heydәr Әliyevin mәzarını ziyarәt ediblәr. Heydər Əliyevin məzarı ön�...\nAzərbaycanın Baş Konsulluğu Los Ancelesdə evsiz 500 nəfərə xeyriyyə süfrəsi açıb - FOTO\nDekabrın 10-da ABŞ-ın Los Anceles şəhərində Heyd�...\nMəmurlar Heydər Əliyevin məzarını ziyarət etdilər\nHeydər Əliyevin vəfatının ildönümü ...\nİnşaat Universitetinin prorektoru vəfat edib\nAzərbaycan Memarlıq və İnşaat Universitetinin prorektoru Fərhad Cəfərov vəfat edib. Fərhad Cəfərov bu gün səhər saatlarında dünyasını dəyişib. O, uzun müddətdir ki, ürəyindən əziyyət çəkirmiş. Fərhad Cəfərov həm də Nəqliyyat kafedrasının müdiri olu...


“Qəbələ” zirvədə, “Zirə”dən ilk qələbə - “Sabah” və “Keşlə” xal üzünə həsrətdir\nApasport.az saytının məlumatına görə, milli komandaların oyunları ilə əlaqədar yaranan fasilədən sonrakı turun ilk iki matçı baş tutub.\nHər iki görüşdə səfər komandası eynihesablı qələbəyə sevinib.\nSonuncu pillədə qərarlaşan “Sabah” “Qəbələ”ni qəbul edib. Məğlubiyyətsiz irəliləyən qonaqlar uğurlu seriyanı "Bank Respublika Arena"da da davam etdirib. Rəqib qapısından hər hissədə bir cavabsız top keçirən "qırmızı-qaralar" inamlı qələbə ilə ən azı bir günlük liderliyə yüksəlib. “Sabah” isə xal üzünə həsrət qalmaqda davam edir.\nXala üzü görməyən digər komanda da evdə oynayıb. “Keşlə” ilk səfərinə çıxan “Zirə”ni qəbul edib. Matçın ilk hissəsində ev sahibləri azlıqda qalıb. Hücumçu Anatole Abanq 28-ci dəqiqədə qırmızı vərəqə aldığından, “Keşlə” bir saatdan çox azlıqda oynamalı olub. Qonaqlar isə say üstünlüyündən ikinci hissədə yararlanmağı bacarıb. Davit Volkovun dublu sayəsində “Zirə” mövsümdə ilk qələbəsini qazanıbsa, “Keşlə” yenə xalsız qalıb.\nQeyd edək ki, sabah yekun vurulacaq turun ikinci günündə “Səbail” – “Sumqayıt” və “Neftçi” – “Qarabağ” matçları keçiriləcək.\n11 sentyabr (şənbə)\n18:00. “Sabah” – “Qəbələ” - 0:2\nQollar: Yaovi Akakpo, 53, Ülvi İsgəndərov, 90+3\n“Sabah”: 16. Saşa Stamenkoviç (k), 14. Slavik Alxasov, 2. Amin Seydiyev, 10. Aleksey İsayev, 34. Bəxtiyar Həsənalızadə, 4. Elvin Camalov, 20. Coy-Lens Mikels, 17. Xuan Kamara, 55. Şpiro Periçiç, 11. Kristian Sebalyos, 21. İldar Alekperov\nEhtiyat oyunçular: 1. Səlahət Ağayev, 94. Yusif İmanov, 26. Fofana Tiemoko, 3. Zurab Oçiqava, 24. Mixeil Erqemlidze, 5. Arsen Ağcabəyov, 6. İdris İnqilablı, 77. Veysəl Rzayev, 66. Abdulax Xaibulaev, 33. Camal Cəfərov\nEhtiyat oyunçular: 1. Kristof Atanqana, 36. Elməddin Sultanov, 14. Ülvi İsgəndərov, 7. Ehtiram Şahverdiyev, 6. Kamal Mirzəyev, 10. Omar Hani, 77. Emil Səfərov, 88. Gülağa Əsədov, 18. Mehrac Baxşalı, 20. Rauf Rüstəmli\n20:15. “Keşlə” –“Zirə” - 0:2\nQollar: Davit Volkov, 64, 72\nQırmızı vərəqə: Anatole Abanq, 28\n“Keşlə”: 1. Stanislav Namaşko, 3. Tərlan Quliyev (k), 2. İlkin Qırtımov, 7. Rəhman Hacıyev, 8. Tural Axundov, 21. Miyusko Boyoviç, 9. Anatole Abanq, 17. Omar Qudiabi, 72. Aldair Neto, 10. Felipe Santos, 22. Elçin Mustafayev\nEhtiyat oyunçular: 85. Kamal Bayramov, 27. Əkpər Vəliyev, 18. Ruslan Əmircanov, 19. Azər Salahlı, 23. Nicat Qurbanov, 5. Kərim Diniyev, 29. Amil Yunanov, 99. Rafael Məhərrəmli, 77. Merab Qiqauri, 14. Turan Vəlizadə, 50. Samir Abdullayev, 33. Fərid Nadirov\n“Zirə”: 1. Mehdi Cənnətov, 10. Ağabala Ramazanov (k), 32. Qismət Alıyev, 19. Təmkin Xəlilzadə, 91. Coşqun Diniyev, 18. Davit Volkov, 44. Dmitrios Çantakias, 26. Nemanya Andelkoviç, 47. Mohamed Hamdaui, 88. Georgi Stoilov, 5. Rauf Hüseynli\nEhtiyat oyunçular: 41. Anar Nəzirov, 22. Rəşad Əzizli, 8. İlkin Muradov, 2. Sertan Taşkın, 21. Hacıağa Hacılı, 15. Ruslan Abışov, 11. Velves Santos, 51. Rüstəm Nuruyev, 77. Samir Qurbanov, 13. Ramin Əhmədov, 4. Cəlal Hüseynov, 25. Vüsal Əliyev\nBombardirlər: Davit Volkov ("Qəbələ") - 3 qol; Rəhim Sadıxov ("Sumqayıt"), Fəhmin Muradbəyli ("Neftçi"), Musa Qurbanlı ("Qarabağ"), Yaovi Akakpo ("Qəbələ"), Ülvi İsgəndərov ("Qəbələ") - 2 qol.


İcra başçısı rinqde – Daşkesende - Azadliq Xeber\nİcra başçısı rinqde – Daşkesende\nİcra başçısı rinqdə - Daşkəsəndə\n19.03.2016 / 00:49 xeber –\nDaşkəsən rayonunda Novruz bayramı münasibətilə bayram tədbiri keçirilib.\nAPA TV-nin xəbərinə görə, Heydər Əliyev meydanında düzənlənən şənlikdə xalqımızın qədim adət-ənənələri nümayiş etdirilib.\nMüxtəlif xalçalar üzərində nəhrənin çalxalanması, cəhrədə yunun əyrilməsi, yuxa bişirilməsi, bayram xonçalarının hazırlanması tədbir iştirakçılarının marağını daha da artırıb. Sonra bayram tonqalı çaparların gətirdiyi məşəllə alovlanıb. Rayonun folklor kollektivlərinin ifasında bahar və əmək nəğmələri, pəhləvanların çıxışları, böyük maraqla qarşılanıb. Keçəllə kosanın şən zarafatları tədbir iştirakçılarının bayram əhval-ruhiyyəsini daha da artırıb. İdmançıların nümunəvi çıxışları da yaddaqalan olub.\nDaşkəsən Rayon İcra Hakimiyyətinin başçısı Əhəd Abıyevin boks əlcəkləri geyinərək döyüşməsi tədbiri daha da yaddaqalan edib.\nNovruz bayramı tədbirləri N saylı hərbi hissədə davam edib. Ucqar dağ rayonu olan Daşkəsəndə qarlı-şaxtalı hava olmasına baxmayaraq, rayon ictimaiyyətinin nümayəndələri əsgərlərin görüşünə gedib. Hərbi hissənin xidmətdə fərqlənən bir qrup əsgərlərinə qiymətli xatirə hədiyyələri təqdim olunub. Daha sonra bayram xonçaları və hədiyyələr hərbi hissənin şəxsi heyətinə verilib.\nBayram tədbiri şən mahnı və rəqslərlə davam edib.


Milli Qəhrəmanlarımızın Qubadlıdakı məzar daşları bərpa olundu - Fotolar - Busaat.az\nBusaat.az xəbər verir ki, bununla bağlı sosial şəbəkələrdə fotolar paylaşılıb.\nArtıq Milli Qəhrəmanımız Əliyar Əliyevin Qubadlının Qəzyan kəndində dağıdılmış məzarı bərpa edilib. Məzar daşına qəhrəman döyüşçümüzün hərbi geyimdə olan fotoşəkli həkk olunub. Milli Qəhrəmanın oğlu Emin Əliyev atasının məzarını ziyarət edib.\nHəmçinin Qubadlıda dəfn olunmuş Milli Qəhrəmanlarımız – Vasiliy Əliyev və Aqil Məmmədovun məzar daşlarının da bərpa olunduğu bildirilir.\nDövlət Sərhəd Xidmətinin (DSX) yol qəzasında həlak olan hərbi qulluqçularına şəhid statusu veriləcək.\nQubadlı rayonunda əməliyyat keçirilib.\n14.04.2021 - 17:05\nQubadlıda yeni hərbi hissə fəaliyyətə başladı – Foto\nAzərbaycan Avtomobil Yolları Dövlət Agentliyi tərəfindən işğaldan azad edilmiş ərazilərdə icra olunan yol infrastrukturu layihələri çərçivəsində Xudafərin-Qubadlı-Laçın və Xanlıq-Qubadlı avtomobil yolları inşa edilir


Xalqın hökumətdəki roluna diqqət etməmək Avropa Şurasının Azərbaycanı təhqir etməsinə yol açmışdır\nPosted on : Ölkə 05/26/2018\nTashaio.com-Bir müddətdir ki, Avropa Parlamentinin Azərbaycan dövləti tərəfindən bu şuranın məruzəçilərinə “cinsi xidmət” təklif edilməsi barədə iddiası ölkə dairələrində, habelə islami və beynəlxalq çevrələrdə reaksiyalara səbəb olmuşdur. Bu iddianın nə qədər düzgün olub-olmamasını bir tərəfə qoyub qeyd etmək olar ki, Azərbaycan Respublikasının Avropa Şurasına üzv olduğu 17 il ərzində bu ən ağır təhqirdir. Avropa Şurasının Azərbaycan dövlətinə və ona bağlı olaraq Azərbaycan xalqına bu kimi təhqiramiz baxışı barədə düşündükdə bir çox həqiqətlər üzə çıxır. Məsələni araşdırdıqda bir əsas sualla qarşılaşırıq və o da budur ki, Azərbaycan Respublikasının dövlət adamlarının Avropa Şurasına bu qədər xidmət göstərmələrinə və onların hər siyasətlərinə tabe olmalarına baxmayaraq, yenə də Azərbaycan dövləti bu şura tərəfindən təhqirlərə məruz qalır? Bu sualın cavabında çoxlu mətləblər vardır, amma hazırkı məqalədə bu suala “hökumət və xalq” və xalqın dövlətdə, onun izzətində birbaşa rolu və xalq hökuməti (demokratiya) baxışından cavab vermək istəyirik.\nXalq hökumətində (demokratik hökumətdə) xalq əsasdır, əsas xalqdır. Təkcə rəhbərin təyin edilməsi məsələsi deyil. Çünki demokratiya dedikdə fikirlər ilk olaraq səs qutularına gedir. Əlbəttə, bu da düzdür; prezidentin seçilməsi, deputatların seçilməsi, müxtəlif aparatların təyin edilməsi həqiqətdə xalq tərəfindən baş tutur. Bu, öz yerində düzgündür, amma təkcə bununla bitmir. Önəmli olan budur ki, demokratiyanı, yəni xalqı həyatın bütün işlərində söz sahibi, tədbir sahibi və qərar vermə sahibi bilməkdən ibarətdir. Sovet hökuməti dövründə Azərbaycan Respublikası tağut hökumətlərin təkbaşına qərar verməsindən əziyyət çəkirdi. O dövrdə xalqın səsinə əhəmiyyət verilmirdi, tağut və tağutun ətrafındakılar qərar qəbul edirdi. Yəni mütləq zülm və diktatorluq hökm sürürdü. Xalq onun hökumət etməsi üçün bir vasitə idi. Çünki hökumət etmək istəyən kəs, bir kəsə hökumət etməlidir və o kəs xalqdır. Xalqı ona hökumət etmək üçün istəyirdilər. Əliyev ailəsinin hakimiyyətə gəlməsi ilə digər bir xəstəlik də artdı; bu xəstəlik xarici hökumətlərin və imperializmin Azərbaycan Respublikasına nüfuz və hökmranlığı idi. Əliyev ailəsinin hakimiyyətindən qabaq ən azından bu yox idi. Sovet hökuməti zamanı diktatorluq var idi, amma əcnəbilrin nüfuzu yox idi. Heydər Əliyevin hakimiyyətə gəlməsi ilə xarici hökmranlıq da daxil oldu. Xarici nüfuz diktatorluqla yanaşı oldu; xarici hökmranlıq tağut diktatorluğuna artırıldı. İş o yerə çatdı ki, müsəlmanların ən böyük düşməni olan sionist rejim islami bir ölkədə bütün işləri öz əlinə aldı.\nVurğuladığımız kimi xalq hökuməti təkcə ölkənin siyasi idarəsində deyil, şəhər və kənd xidmətlərində, ölkədə böyük işlər üçün əhval-ruhiyyə yaratmaq üçün də söz sahibidir. Xalq hökumətinin təsiri istedadların dirilməsində də önəmli rola malikdir. Xalq meydana daxil olduqda, xalqa etimad olunduqda, əhəmiyyət verildikdə bu kimi işlər parlayır. Xalqda milli kimliyə güvən hissi yaranır. Beləliklə, cəmiyyət elm, sənaye, yeni yaranmış bilik və texnologiya meydanlarında da inkişaf edir, regiondakı siyasətlərdə irəliləyir. Bütün bunlar ölkənin işlərində xalqın iştirakı və təsiri sayəsində baş verir. Beləliklə, ölkə və xalq əzəmətli olur.\nBu günləri siz görürsünüz ki, Amerikadan asılı hansısa bir dövlət hər gün 10 milyon barrel neft satır, büdcəsində çoxlu valyuta ehtiyatı var, amma ölkəsi yoxsuldur, ölkəsi geri qalıb, o ölkənin xalqının adı heç yerdə çəkilmir, o ölkədə görkəmli heç bir şey yoxdur, bir neçə tağut dövlətin başında dayanıb, ölkənin xalqı barədə dünyada heç bir tərif yoxdur. Amma dini demokratiya olduqda –İran İslam Respublikası kimi– dünyanın İran ölkəsinə ictimai baxışında xalq öndədir, göz qabağındadır. Ona görə də düşmənçilik də xalqla düşmənçilik sayılır. İndi İranla düşmən olan amerikalılar ölkənin rəhbərliyi, yaxud bir neçə dövlət rəsmisi ilə düşmən deyildir, bütün xalqla düşməndirlər. Çünki xalq bu ölkədə söz sahibidir. Düşməni qəzəbləndirən xalqın işləri, xalqın əzəmətidir. Demokratik hökumətdə xalqın əhəmiyyəti çox yuxarıdır, xalq şəxsiyyət qazanır, ümumi və ümumdünya sima əldə edir. Qeyd olunanların heç biri əliyevlərin tağut dövranında yoxdur. Bunlar İranda İslam İnqilabının bərəkəti ilə yarandı.\nDeməli, xalq hökumətinin nəticəsi ölkənin inkişafıdır. İrandakı irəliləyişlər doğrudan da xariqüladədir. İran inqilabın dördüncü onilliyini irəliləyiş və ədalət adlandırdı. Ölkədə sözün həqiqi mənasında bütün sahələrdə irəliləyiş yaranmışdır. Baxmayaraq ki, inqilabın istədiyi məqsədlərə hələ çatılmayıb.\nİnkişaf və irəliləyişin mənası əcnəbilərin gəlib bir ölkənin sərvətini yağmalaması və onlara göydələn tikməsi deyil. Bunlara inkişaf deyilmir. Azərbaycanın yalnız əcnəbilərə arxalanan və ölkənin öz daxili gücünə heç vəchlə güvənməyən bəzi dövlət adamları daim təkrar edirlər ki, filan ölkənin belə aeroportu və ya binası var. Xeyir, bu irəliləyiş deyil. Əcnəbilərin Azərbaycanın pulunu yeyib, xalqını təhqir etmələri, onlara hündür binalar tikmələri irəliləyiş deyil. Əksinə, bu geri qalmaqdır, bu ziyandır. Bu günləri regionun ən uca qülləsi regionun ən fərsiz ölkəsindədir. Bu, irəliləyiş olmadı! İrəliləyiş odur ki, bir ölkə, bir xalq öz gücü, iradəsi və potensialı ilə özünü ön cərgəyə çatdırsın. Bu irəliləyişdir və bu İranda baş vermişdir. Hal-hazırda İran səhiyyə və dərman sahəsinin mərkəzinə çevrilib, dünyada yüksək elmi dərəcəyə malikdir, regionda söz sahibidir, nüvə sahəsində yüksək elmi nailiyyətlər əldə edib, nanotexnologiyada yüksək bilik və bacarıq qazanıb, biotexnologiyada yüksək pillədə dayanır, kiberfəza sahəsi ilə bağlı elmlərdə yüksək reytinq sahibidir. Bunlar inkişaf və irəliləyişdir. İranın gənclərinin çoxu istedadın şiddətindən ən yüksək pilləyə qalxmaq üçün bir işarəyə bənddirlər. İran təhlükəsizlik, müdafiə, kənd təsərrüfatı, sağlamlıq, elm və onun kimi sahələrdə çox irəliləmişdir. Bunların hamısı inqilabın səmərəsidir. İranın xəbərlərinin yayılmasının qarşısı alındığı üçün digər ölkələrin bunlardan xəbərsiz olması mümkündür.\nAzərbaycan Respublikası da inkişaf və irəliləyişə nail olmaq üçün fəlakətdən çıxmalıdır, dövlət xalq hökumətini tanımalıdır və xalqı zillətdən, təhqirdən və başıaşağı olmaqdan qurtarmalıdır. Azərbaycan xalqı əzəmətli mədəni irsin varisi olan böyük bir xalqdır. Bu xalq öz həqiqi yerinə qayıtmalıdır. Bu mühüm hadisə baş tutmalıdır. Gələcək sübuta yetirəcək ki, Azərbaycan bu ölkənin aşuraçı gənclərinin himməti ilə bütün maneələri aradan qaldıracaq və əzəmətli, təyinedici və müsəlmanlar üçün əziz bir ölkəyə çevriləcək.\n‣Xocalı soyqırımından 27 il ötür\nAzərbaycanın Xocalı şəhər ...\n‣Xocalı faciəsindən 27 il ötür - FOTOREPORTAJ\nBakıda Xocalı soyqırımını ...\n‣Azərbaycan İslam Partiyası ölkə xanımlarını təbrik etdi


COĞRAFIYAÇI ALIM AZƏRBAYCAN TELEVIZIYASINDA KÜR ÇAYINDAKI PROBLEMLƏRDƏN DANIŞIB -\nAMEA akademik H.Ə.Əliyev adına Coğrafiya İnstitutunun elmi işlər üzrə direktor müavini, dosent Məhərrəm Həsənov Azərbaycan televiziyasında yayımlanan "Telesəhər" musiqi-informasiya proqramının qonağı olub.\nCoğrafiyaçı alim verilişdə Kür çayında suyun səviyyəsinin aşağı enməsi məsələlərinə aydınlıq gətirib. O, çayda suyun azalmasının səbəblərini açıqlayarkən bildirib ki, Azərbaycanın su ehtiyatının 70 faizi qonşu ölkələrdə formalaşıb ölkəyə gələn suyun səviyyəsindən asılıdır. 2014-cü ildən başlayaraq son 6 il ərzində Azərbaycana daxil olan Kür suyunun həcmi 25 faiz azalıb, yəni ölkəyə suyun cəmi 4-də biri çatır. Bir neçə gün qabaq akademik Ramiz Məmmədovla Kür ətrafı ərazilərdə çayı tədqiq edərkən Neftçala, Salyan rayonlarında 60 km. ərazidə Xəzərin Kürə qarışdığını müşahidə etdiklərini deyən mütəxəssis sakinlərin şirin su qıtlığından əziyyət çəkdiklərini qeyd edib.


Qoşqar Təhməzlinin agentliyində riyazi hesablama: – Bir təkzibin izi ilə… – XəbərAl.Az\nAzərbaycan kütləvi informasiya vaistələrində və sosial şəbəkələrdə 118 ton kənd təsərrüfatı məhsullarının geri qaytarılması ilə bağlı məlumalar yayılıb.\nXeberAl.az dia.az-a istinadən bildirir ki, məlumatlarda həmin məhsulların yoluxmuş olmasının bildirilməsi isə əhali arasında narahatlığa səbəb olub. Qaytarılan məhsulların yerli bazarlarda əhaliyə satılacağı təşviş doğurub.\nQida Təhlükəsizliyi Agentliyinin sədri Qoşqar Təhməzli isə məlumatları təkzib edib:\n“Yayılan məlumatlar qətiyyən həqiqəti əks etdirmir. Qeyd etmək lazımdır ki, iyulun 1-dən Agentliyimiz tərəfindən Azərbaycandan ixrac olunan məhsullar barədə ətraflı məlumatlar yayımlanır. Bu il yanvarın 1-dən indiyədək təqribən 319 min 764 ton kənd təsərrüfatı məhsulları ixrac olunub və onlardan cəmi 5 nəqliyyat vasitəsi geri qaytarılıb. Geri qaytarılanlar pomidor, gilas və tütün məhsullarıdır. Bu, ixrac olunan məhsulların cəmi 0,03 faizini təşkil edir. Nəqliyyat vasitələrindən 2-i sənədləşmədə olan problemlər, 3 isə kənd təsərrüfatı məhsullarının zərərvericilərlə yoluxması ilə əlaqədar geri qaytarılıb. Həmin məhsulların heç birinin toksikoloji göstəricilərində nöqsanlar aşkar edilməyib və bu, bitkiçilik təsərrüfatlarında aqrokimyəvi vasitələrin, pestisid və bitki zərərvericilərinə qarşı tətbiq edilən vasitələrin düzgün həyata keçirildiyini göstərir. Geri qaytarılan 2 nəqliyyat vasitəsinin sənədlərində olan problemlər aradan qaldırılandan, 3 nəqliyyat vasitəsindəki kənd təsərrüfatı məhsulları isə zərərvericilərə qarşı müvafiq fitosanitar tədbirlər həyata keçiriləndən sonra məhsullar yenidən ixrac olunub”.\nQeyd edək ki, yerli mətbuat və sosial şəbəkələrdə yayılan xəbərlər əsasən Rusiya kütləvi informasiya vasitələrinə istinadən verilib. Xəbərin mənbəyi ölkənin Baytarlıq və Fitosanitar Nəzarət üzrə Federal Xidməti olub. Məlumatda bildirilib ki, yoluxmuş tərəvəz, meyvə və giləmeyvələrin Rusiya ərazisinə aparılmasına icazə verməyib. Dövlət sərhədinin Dağıstan hissəsində, Yaraq-Kazmalyar sərhəd-keçid məntəqəsində, 2019-cu il iyul ayının əvvəlindən Azərbaycandan 32,3 ton pomidor, 53,4 ton gilas, 19,92 ton quru noxud və 13 ton çiyələyin idxal olunmasına qadağa qoyulub.\nXəbərin doğruluğu şübhə altına alan Agentlik sədri açıqlamasında “Yayılan məlumatlar qətiyyən həqiqəti əks etdirmir”, -deməklə həm də Rusiya dövlət qurumunun məlumatlarını şübhə altına alır.\nAmma məsələnin əsas tərəfi odur ki, mətbuatda yayılan rəqəmlərlə Qoşqar Təhməzlinin səsləndirdiyi rəqəmlər əslində eynidir.\nBelə ki, Q.Təhməzli 319 min 764 ton kənd təsərrüfatı məhsulunun idxal olunduğunu, bunun yalnız 0,03 faizinin geri qaytarıldığını deyir.\nMəsələ orasındadır ki, qeyd olunan faiz elə mətbuatda yayılan xəbərlərdə yer alan rəqəmlə təqribən eynidir.\nDeyəsən, Agentlik sədri açıqlamanı oxuyanlar arasında hesablama bacarığı olanların varlığına şübhə edib.\nOXUMA SAYI: 1. 136\n“Bakcell” xidmətlərindən istifadə edən Daxili Qoşunların hərbi qulluqçuları gün ərzində şəbəkədaxili pulsuz danışacaq.\nDaxili Qoşunlar günü münasibətilə Bakcell şirkəti bütün Daxili Qoşunları hərbi qulluqçularını təbrik edib. Bu münasibətlə şirkət onlara təbrik SMS-i yollayıb. Bundan başqa, “Bakcell” peşə bayramı münasibətilə gün ərzində Azərbaycan Respublikası Daxili İşlər Nazirliyinin Daxili Qoşunları hərbi qulluqçularına şəbəkədaxili pulsuz danışıq hədiyyə edib. Beləliklə, “Bakcell” xidmətlərindən istifadə edən Daxili Qoşunları hərbi qulluqçuları bu gün heç […]\nMilli Məclisin komitə sədri, Yeni Azərbaycan Partiyasının rəhbərliyində təmsil olunan Eldar İbrahimovun adından dünən yayılan açıqlama sosial şəbəkələrdə və ictimai rəydə müəyyən anlaşılmazlığa səbəb olub. XəbərAl.az xəbər verir ki, bu sözləri Azərbaycan Respublikası Prezidentinin İctimai-siyasi məsələlər üzrə köməkçisi Əli Həsənov özünün Feysbuk səhifəsində yazıb. “Azərbaycan Respublikası Prezidentinin ictimai-siyasi məsələlər üzrə köməkçisi, həm də YAP rəhbərliyində təmsil […]


Təyyarə səfərinə hazırlaşırsınızsa, bunları mütləq oxuyun... - Maraqlı detallar » GundemXeber İnformasiya Portalı\nGundemxeber.az » Maraqlı » Təyyarə səfərinə hazırlaşırsınızsa, bunları mütləq oxuyun... - Maraqlı detallar\nTarix: 1-07-2017, 20:00 Bölmə :Maraqlı Baxış: 90\nTəyyarə səfərlərini çoxumuz sevirik. Bizi mənzil başına ən tez çatdıran nəqliyyat vasitəsidir. Ayağımızı yerdən kəsir, dünyaya buludların üstündən baxmağımıza səbəb olur və sair və ilaxır. Bu aylar isə Azərbaycan insanı da daxil olmaqla dünya əhalisi üçün tətil dönəmidir. Uçurlar, uzaqlaşırlar, görmədikləri yerləri görmək, kəşf etmək üçün uzaq məsafələr qət edirlər. Amma bu səfərlər zamanı onları mənzil başına çatdıran təyyarə, uçuş sistemi və onun incəlikləri barədə o qədər də çox məlumatlı deyillər.\nSizə bu mövzu ilə bağlı maraqlı məlumatları təqdim edirik.\n• Təyyarəni şimşək vurması hadisəsindən başlayaq. Havada olduğumuz zaman bunu çox da hiss etmirik. Amma təyyarəni pis hava şərtlərində tez-tez şimşək vurur.\n• İki pilot uçuş zamanı əsla eyni yeməyi yeməz. Biri zəhərlənsə, digərinin səhhət baxımdan risk almaması üçün belə bir tədbir həyata keçirilib. Məsələn, əgər pilotlardan biri toyuq yeyirsə, o biri mütləq kotlet yeyir.\n• Təyyarədəki ayaqyolunun kilidləri bayırdan açıla bilər.\n• Heç də hər təyyarə səfəri bir və ya iki saat davam etmir. Çox daha uzun müddətli səfərlər zamanı pilotlar uçuş əsnasında yata bilirlər.\n• Təyyarədə sizə verilən odeyal və balışı daha sonra heç kim yumur. Onu cəmi bir dəfə istifadə edirlər və bu, hər zaman belə nəzərdə tutulub.\n• Stüardessalar yemək servisi üçün gecəni gözləməyi tərcih edə bilərlər. Bunun da səbəbi odur ki, həmin vaxt daha çox sərnişinin yatdığı saatlara təsadüf etdiyi üçün iş yükləri azalmış olur.\n• Koridorlardakı işıq fövqəladə vəziyyətlər zamanı bayıra çıxmağa yardım edir.\n• Uçuş zamanı sizə verilən qulaqcıqları da heç kim yumur. Amma onlar birdəfəlik istifadə üçün deyil. Ona görə də çalışın ki, onu istifadə etməzdən əvvəl yaş salfetlə siləsiniz.\n• Təyyarənin fövqəladə durum üçün nəzərdə tutulan qapılarından sərnişinlər çıxmamış pilot və stüardessalar çıxa bilməz.\n• Bəzi hava yolu şirkətləri işçilərinə təyyarə göyə qalxana qədər ödəmə etmirlər. Yəni, onların alacaqları pul uçuş sırasında nə qədər yaxşı işləmələrinə bağlıdır.\n• Oksigen maskalarını da yaddan çıxarmayaq. Uçuş sırasında onun önəmini bizə dönə-dönə təkrarlasalar da, əslində onlar 15-20 dəqiqəlik ehtiyacı qarşılaya bilir.\n• Daha bir maraqlı detal. Oturduğunuz oturacağın altında xilasedici gödəkçələri əksər hallarda sərnişinlər oğurlayırlar.\n• Havada ikən içkilərin dadı adama daha gözəl gəlir. Çünki aşağı təzyiq içkilərin içindəki şəkərin daha çox ortaya çıxmasını təmin edir.\nBu səbəbdən də insanlara daha şirin gələn pomidor suyu uçuşlarda ən çox tərcih edilən içkilərdəndir. Havada yaranan bulantıya yaxşı təsir etdiyi üçün mineral su da tərcihlər sırasındadır.\n• Havayolu şirkətlərinin qəribə qənaət üsulları var. Buna ən gözəl nümunə American Airlines şirkətidir. Onlar menyularından bir zeytun çıxararaq bir dəfə üçün 40 min dollar qənaət edib.\n• Düşünülənin əksinə olaraq, təyyarədə tənəffüs etdiyimiz hava ən təmiz havadır. Çünki təyyarələrdə də xəstəxanalarda istifadə edilən hava filitrasiya texnologiyasından istifadə olunur. Təbii ki, bu, təyyarə havasında mikrob yoxdur mənasını vermir. Amma hər zaman ən təmiz hava təyyarələrdəkidir.\n• Uçuşlardakı qəzaların 90 faizi eniş və qalxış zamanı olur. Uçuş zamanı qəzanın baş vermə ehtimalı çox nadirdir. Məhz bu səbəbdən eniş və qalxış zamanı insanların yerində oturması, eləcə də kəmərlərini taxması məcburidir.\n• Can təhlükəsizliyi ilə yanaşı, ucuş öncəsi sərnişinlərin ağırlığı hesablandığı üçün eniş və qalxışlarda bir neçə sərnişinin eyni vaxtda yer dəyişdirməsi təyyarənin müvazinətində dəyişikliklərə səbəb ola bilər. Bu səbəbdən də sərnişinlərin yerində oturmalıdır.\n• Pilotlar sizin təxmin etdiyinizdən daha çox yuxuya gedirlər. Amma buna görə qorxuya düşmək lazım deyil. Çünki avtomatik pilot dərhal dövriyyəyə girir və ya köməkçi pilot idarəni əlinə alır. Amma bu günə qədər hər iki pilotun yuxuya getməsi halları qeydə alınıb.\n• Pilotların menyuları hər zaman sərnişinlərinkindən fərqlidir. Onlar sərnişinlərdən fərqli yeməklər yeyirlər. Üstəlik, onlara sərnişinlərin yeməklərindən fərqli olaraq hər şey özəl hazırlanır. Bunun səbəbi pilotların uçuş zamanı xəstələnmə ehtimalını ortadan qaldırmaqdır.\n• Təyyarələrdə eniş və qalxış zamanı pərdələrin açıq tutulması lazım olduğunu bilirsiniz. Pərdələr qapalı olarsa, bu, bizim bayırı görməyimizə mane olar. Bu isə hansı tərəfin çıxış üçün daha təhlükəsiz olduğunu anlamağımızın qarşısını alar və ya buna görə vaxt itirə bilərik. Buna görə də pərdələri hər zaman açıq saxlamaq lazımdır.\n• Gecə eniş və qalxış gerçəkləşdirən təyyarələrdə işıqların sönməsi, gecə gözlərimizi qaranlığa öyrəşdirmək üçündür. Hər hansı bir qəza vəziyyətində, işıqlar açıq olsaydı, gözlərin qaranlığa alışmaq üçün itirəcəyi bir neçə saniyəni qazanmaq məqsədi ilə işıqlar qapadılır.\n• Uzun məsafəli səfərlərdə uçuşa məsul şəxslərin istirahət etməsi üçün gizli otaqlar düzəldilib. Təyyarənin tipinə görə istirahət otaqlarının da yeri dəyişir. Pilot istirahət otaqları əsasən kokpitin tam arxasında yerləşir.\n• Tulaet axıntılarının çox vaxt havada ikən göy üzünə atıldığı barədə stereotiplər var. Əslində isə bu, təyyarənin zibil deposunda yığılır və təyyarə eniş edincə bu depo boşaldılır.\n• 90 saniyə qaydası: Təyyarədə fövqəladə durum anında qaydalara uyğun olaraq, təyyarənin 90 saniyə içərisində boşaldılması şərtdir. Sərnişinlərin sayı, təyyarənin potensialı… kimi məsələlər burada heç bir rol oynamır.\n• Təyyarə gecikmələri zamanı sərnişin haqları: Təyyarə gecikdiyi zaman məsafələrinə və gözləmə müddətinə bağlı olaraq dəyişən şərtlərdə də hava yolu şirkətləri sərnişinlərə yemək-içmək, otelə transfer və pulsuz telefon, internet xidməti təqdim etməlidir.\nTəyyarə qəzaya uğradı: pilot öldü ...\nRusiyanın qırıcı təyyarəsi qəzaya düşdü ...\nSuriyada hərbi təyyarə vuruldu ...\nTürkiyənin o təyyarəni vurması... - General Rzayev ...\nQıza sataşıb təyyarəni endirən azərbaycanlı ...


“Deyirdilər ki, qalstuku çox xoşlayırsan” - Elnur Niftəliyevlə MÜSAHİBƏ / FOTOLAR\n12:53 21 Sentyabr 2018\nMetbuat.az-da “Mətbuat katibləri” layihəsi çərçivəsində hər dəfə dövlət qurumları, özəl təşkilat və müəssisələrdə çalışan mətbuat katibləri ilə sizi yaxından tanış edirik.\nBu dəfə müsahibimiz Azərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyinin (ASAN xidmət) mətbuat katibi Elnur Niftəliyevdir.\nMetbuat.az Elnur Niftəliyevlə olan müsahibəni təqdim edir:\n- Elnur Niftəliyevi daha yaxından tanımaq istəyərdik. Uşaqlıq illərinizdən, böyüdüyünüz ailədən danışaq...\n- 1983-cü ildə Bakı şəhərində anadan olmuşam. Bu il 35 yaşımı tamamlamağıma baxmayaraq, hələ də özümü gənc hesab edirəm. Ona görə ki, həmişə gənclərlə işləmişəm. Jurnalist ailəsində böyümüşəm, bu, məhz jurnalist kimi formalaşmağımda mühüm rol oynayıb. Çünki həm anam, hə də atam jurnalistika sahəsində fəaliyyət göstərib. Orta məktəbdə peşə seçməklə bağlı tərəddüdlərim var idi. Hüquqşünas, vəkil olmaq istəyirdim. Buna baxmayaraq, jurnalistikaya da marağım böyük idi. Hətta 3-4-cü sinif şagirdi olanda belə hər axşam saat 8-də xəbərlərə baxırdım. Yəni, uşaq vaxtımdan jurnalistikaya, xəbər sahəsinə marağım olub. Tale elə gətirdi ki, mən bu marağı profesional şəkildə davam etdirə bildim.\nQohumlarımız deyir ki, uşaq vaxtı çox sual vermişəm, hər şeylə maraqlanan olmuşam. Bu gün də övladlarım belədir. Hər şeylə maraqlanırlar. Mən də çalışıram ki, övladlarımın bütün suallarını cavablandırım. Çünki bu, onların dünya görüşünə, həyata yanaşmasına çox yaxşı təsir edəcək.\n- Hansı məktəbdə oxumusunuz? Məktəb illərinizdən danışaq...\n- 9 il Suraxanı rayon Mehdi Mehdiyev adına 280 nömrəli tam orta məktəbdə, 10-11-ci sinifləri isə Nəsimi rayonunda yerləşən 35 nömrəli məktəbdə oxumuşam. Kifayət qədər fəal uşaq olmuşam. Uşaq yaşlarımdan mənə deyirdilər ki, qalstuku və diqqət mərkəzində olmağı çox xoşlayırsan. Tale elə gətirdi ki, fəaliyyətimlə bağlı çox vaxt qalstuk taxmalı və diqqət mərkəzində qalmalı oldum. (Gülür) Yeri gəlmişkən, yaxşı bir qalstuk kolleksiyam da var. Məktəb vaxtı müxtəlif olimpiadalarda iştirak edib, uğurlar qazanmışam. Humanitar fənlərə marağım daha çox olub.\n12 yaşımda Azərbaycanı xaricdə təmsil etmişəm. Biz “Cücələrim” ansamblıyla Türkiyəyə yollanmışdıq. Orada keçirilən məşhur 23 aprel Milli Suverenlik və Uşaq Bayramında tarzən kimi iştirak etmişdim. Bakı şəhər Suraxanı rayonu 37 nömrəli uşaq musiqi məktəbinin tar məktəbini bitirmişəm. Çox təəssüf edirəm ki, bu gün tara unutqanlıq etmişəm. Türkiyədən gələndən sonra özümü çox qürurlu hiss edirdim. İlk dəfə idi ki, ailəmi, özümü deyil, vətənimi təmsil edirdim. 12 yaşdan başalayan bu proses sonrakı illərdə daha böyük vüsət aldı. Dəfələrlə xaricdə olmuşam, sənədli filmlər çəkmişəm. Bu filmlər dünyanın bir neçə ölkəsində təqdim olunub. Vətənin, xalqın üçün faydalı olmaq çox gözəl duyğudur.\n- Musiqi təhsilinizi niyə davam etdirmədiniz?\n- Tar sinfində 5 il təhsil aldım, lakin sonradan davam etdirmədim. Çünki profesional musiqiçi olmaq fikrim yox idi. Amma bütün valideynlərə tövsiyyə edirəm ki, övladlarını müxtəlif məşğələlərə cəlb etsinlər. İdman, şahmat, musiqi fərq etməz. Bunlar insanın nəinki dünya görüşü, həyat tərzinə də təsir edir.\n- Biz universitetin bakalavr pilləsində təhsil alanda Bakıda hələ tramvaylar vardı. O tramvaylardan istifadə edərək universitetə gedirdim. Jurnalistika sahəsində 9 il təhsil almışam. 2004-cü ildə Elm Təhsil Mərkəzi “Təfəkkür” Universitetinin jurnalistika fakültəsinin bakalavr, 2006-cı ildə isə Bakı Dövlət Universitenin jurnalistika fakültəsinin magistr təhsil pillələrini fərqlənmə diplomları ilə bitirmişəm. 2006-2009-cu illərdə BDU-nun Jurnalistika fakültəsinin aspirantı olmuşam. Tələbəlik illərində bizə Azərbaycan jurnalistikasında saç ağartmış insanlar dərs deyib. Bizim çox dəyərli müəllimlərimiz olub. Onların arasında dünyasını dəyişənlər də var, yaşayanlar da. Şirməmməd Hüseynov, Akif Rüstəmov, Cahangir Məmmədli, Nəsir Əhmədli, Mahmud Mahmudov, Şamil Vəliyev kimi dəyərli müəllimlərimiz olub. Onlar Azərbaycan jurnalistikasının qaymaqları sayılırlar. Rəhmətlik Famil Mehdi həmişə bizə deyirdi ki, qəzet rəhbəri olsa, iş üçün müraciət edən şəxslər arasında ali təhsil müddətində 3 alan jurnalisti işə götürər, nəinki 5 alan iqtisadçını. Çünki həmin şəxs ən azı 4 il jurnalist ab-havasının içində olub. 4 il divarlar arsında jurnalistikanın meyarlarını, jurnalistin etik-davranış qaydalarını müəllimlərdən eşidib. Ona görə də, tələbəlik illərimdən zəngin xatirələr var. Tələbə yoldaşlarımın hamısı jurnalist olmadı, amma onların arasında bu yola sadiq olanlar da kifayət qədərdir. Mais Ağayev, Günel Şahmalıqızı və Anar Xanlarovu qeyd edə bilərəm. Qrup yoldaşlarımızın arasında jurnalistikadan tamamilə uzaqlaşan insanlar da oldu. Çünki onlar jurnalistikaya təsadüfən düşmüşdülər.\nUniversitet illərində təhsillə paralel bu sahədə çalışmağım mənə çox şey qazandırdı. Ona görə gənclərə təhsillərinin ilk illərindən proseslərə qoşulmalarını məsləhət görürüəm. İstənilən ixtisas sahiblərinə, xüsusən də jurnalistlərə. Jurnalist proseslərin içərisində bişməlidir. Nəzəriyyə ilə bərabər, təcrübə də jurnalistikada çox vacibdir. “Universiteti bitirdikdən sonra hansısa bir işə yiyələnərəm”, yaxud da “Valideynlərim mənə iş tapmaqda dəstək olar” - düşüncəsilə uğur qazanmaq mümkün deyil. Gərək insan öz-özünü formalaşdırıb, təkmilləşdirsin. 18 il media sahəsində jurnalist kimi fəaliyyət göstərmişəm. Artıq 3 aya yaxındır Azərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyində şöbə müdiri vəzifəsinə təyinat almışam. Gənclərdən ibarət gözəl bir komandayla çalışıram. Bir neçə gün öncə sosial şəbəkədə fəaliyyətimlə bağlı paylaşdığım fikir böyük marağa səbəb oldu. Orada belə qeyd etmişdim: “18 ildir sual verirdim, 2 aydır cavab verirəm”.\n- 2000-ci ildən müxtəlif mətbu orqanlarda və televiziya kanallarında çalışmışam. Azərbaycan-Amerika Gəncləri İctimai Birliyinin mətbuat katibi kimi fəaliyyət göstərmişəm. 2004-2006-cı illərdə "Azad Azərbaycan" Teleradio şirkətində “Son Xəbər” proqramında müxbir vəzifəsində işləmişəm. 2006-cı ildən “Lider TV və Radio Azərbaycan” Məhdud Məsuliyyətli Cəmiyyətində müxbir, aparıcı, prodüser vəzifələrində çalışmışam. 2013-cü ildən 2018-ci ilin iyul ayına kimi həmin televiziyada Xəbərlər Departamentində redaksiya rəhbəri vəzifəsində işləmişəm.\n- Televiziya fəaliyyətinizin ATV, yoxsa Lider dövrü daha yaddaqalan olub?\n- Jurnalistika fəaliyyətimin ən yaddaqalan illərinin bir hissəsi Azad Azərbaycan televiziyasında olub. ATV-də bir sıra sosial reportajlarla məşhurlaşdım. Jurnalist üçün 2 məqam çox önəmlidir. Birincisi, onun şansı olmalıdır. İkincisi isə şansı jurnalist özü yaratmalıdır. ATV-də çalışdığım illərdə çox sayda reportajların müəllifi oldum. Lakin cəmi bir reportajım məni qısa müddətdə dünyaya tanıtdı. Bu, Bakıda 2005-ci ilin qışında yağan qarla bağlı hazırladığım reportaj idi. Çox fərqli bir reportaj hazırlamışdıq. Həmin reportajı bir günün içində Rusiya, Türkiyə və Avropanın bir sıra kanalları yayımlamışdılar. Çünki Bakıda çox güclü qar yağmışdı, avtomobillər dayanmadan bir-birinə dəyirdi. Reportajda yaddaqalan “stand-up” etmişdim. Günorta 14:00 xəbərlərində material efirə gedəndən sonra rəhbərlik məni axtarmağa başlayıb. Sonradan məlum oldu ki, Türkiyə və Rusiya kanlarının Bakı nümayəndəliklərindən material istənilir. Təsəvvür edin, bir gecədə dediyimiz ölkələrin əsas xəbər buraxılışında bizim reportajımız yayımlandı. O reportaj bir komanda işiydi. Hətta sürücünün də orada çox böyük əməyi vardı. 2006-cı ilin yayında müəyyən səbəblərə görə ATV-dən ayrıldım. Bir ay müddətində istirahət etdim. Belə bir deyim var ki, uşaq dünyaya gələndə ruzi, bərəkətini özüylə gətirir. Elə ilk övladım Gülnur anadan olduqdan sonra artıq Lider televiziyasına yola düşdüm və çox uzun bir marafonu qət etdik. Tam 12 il.\n- “Lider” televiziyasının həyatınızdakı rolu...\n“Lider” televiziyasında əvvəl müxbir, prodüsser və son 5 ildə xəbərlərdə Sosial və mədəniyyət redaksiyasının rəhbəri kimi çalışdım. Burda çox gözəl insanları, peşəkarları tanıdım. Unudulmaz xatirələrim var. 12 ildə yüzlərlə reportaj, bir sıra sənədli filmlərin müəllifi oldum. Jurnalistin öz şansını yaratmalı olduğu ifadəsini “Lider”də olan zaman yaşadığım bir xatirə ilə bölüşüm. 2013-cü ildə bizim Türkiyəyə 10 günük səfərimiz oldu. Türkiyənin keçmiş prezidenti Süleyman Dəmirəldən müsahibə alacaqdıq, köməkçisi ilə öncədən danışmışdıq. Lakin biz Türkiyəyə gedəndə prezidentin səhhətində ciddi problemlər yaranmışdı. 10 gün müddətində bütün mühasiblərlə işimizi bitirdik, lakin səhhəti Süleyman Dəmirəldən müsahibə almağımıza imkan vermədi. Bir neçə aydan sonra Süleyman Dəmirəl Bakıya gəldi. Biz ona sözümüzü çatdıracaq insanlarla əlaqə saxladıq. Səfəri qısamüddətli olsa da, bizə müsahibə verməsini xahiş etdik. Onu da xatırlatmalarını xahiş etdik ki, bu çəkiliş qrupu ilə Ankarada görüşə bilməmişdiniz. Həmin gün axşam Süleyman bəy onun üçün ayrılmış iqamətgahda bizi qarşıladı və özəl reportajımızı gerçəkləşdirdik. Bəli, jurnalist oturub gözləməməlidir, bəzən şansını özü yaratmalıdır. “Lider” televiziyasında jurnalist həyatımın ən maraqlı anları keçib. Həqiqətən, bu kanalın rəhbərliyi fikir və ideyalarımı realizə etməyim üçün mənə çox böyük imkanlar yaratdı. Qoyulan tapşırıqlarla yanaşı, jurnalistin özünün də ideyaları olmalıdır. Onu gerçəkləşməsi isə təkcə səndən yox, təmsil etdiyin qurumdakı münasibətdən asılıdır. Jurnalistika fəaliyyətimi ulu öndər Heydər Əliyevə həsr etdiyim sənədli filmlə yekunlaşdırdım. Bildiyiniz kimi, Heydər Əliyevlə bağlı onlarla film çəkilib, məqalələr yazılıb, reportajlar hazırlanıb, amma onun həyatının qapalı bir səhifəsi vardı. Bu, onun ömrünün Klivlend səhifəsi idi. Yəni, ABŞ-ın Ohayo ştatının Klivlend şəhərində eyniadlı klinikada nələr yaşanıb? “Lider” televiziyasının rəhbərliyinin mənə göstərdiyi etimad nəticəsində Amerikaya getdim. Ulu öndər Heydər Əliyevlə təmasda olmuş, onun ürəyində cərrahiyyə əməliyyatı keçirmiş, onunla ünsiyyətdə olmuş həkimləri danışdırdım. Onların arasında amerikalı və türkiyəli həkimlər vardı. Çox fərqli bir film yarandı – “Unudulmaz”. Bu filmin Bakıda Nizami Kino Mərkəzində, Özbəkistanda, Türkiyədə və Amerikada geniş təqdimatları oldu. Bundan başqa Ümummilli lider Heydər Əlievin 90 illik yubileyi ilə baglı çəkilişləri dünyanın 10-a yaxın ölkəsində aparılmış “Ümumbəşər”, İlk Avropa Oyunlarına həsr edilmiş “Olimpə doğru” filmlərinin də müəllifiyəm. Demək istədiyim odur ki, “Lider” televiziyasında çalışdığım müddətdə jurnalist kimi çox şey qazandım. Az-çox mən də qazandırmışamsa, nə xoş mənə.\n- Birinci sinifdən birlikdə təhsil aldığım xanımla ailə həyatı qurmuşam. 2005-ci ildə ATV-də çalışan zaman toyumuz oldu. O, ixtisasca həkimdir. Artıq 13 ildir ailə başçısıyam. 3 övladım var. Övladlarımın ikisi məktəbdə oxuyur, birinin isə 2 yaşı var. 3-cü övladım Elcan Üzeyir Hacıbəyovla eyni gündə anadan olub. O, dünyaya gələndə dostlarım mənə təklif etdilər ki, Mədəniyyət redaksiyasının rəhbəri kimi övladımın adını Üzeyir qoyum. Amma adını bacıları seçdi – Elcan. Dedilər ki, Elnurun canı olsun. Çalışıram ki, övladlarıma çox vaxt ayırım. İnsan yaxşı övlad yetişdirirsə, bu, onun üçün ən böyük uğurlardan biridir. Çalışıram ki, övladlarımın başı hər zaman uca olsun. Bu gün onlar mənə deyirlər ki, səninlə fəxr edirik. İnanın, bundan gözəl qürurlu hiss ola bilməz. Mən də həmişə onlarla fəxr etmək istəyirəm. Düzdür, onların arasında zaman-zaman jurnalist olmaq söhbəti yaranıb. Amma onlara bununla bağlı yönləndirmə etmirəm. Düşünürəm ki, ola bilərlər. Hələ yaşları çox deyil deyə dəqiq fikrə gələ bilməyiblər.\n- Məmurluq həyatı, yoxsa televiziya mühiti?\n- Əsas odur ki, silahım dəyişməyib. Silahım yenə qələmdir, müasir dillə desək, klaviaturadır. Çünki yenə yazır, informasiya paylaşır, xidmətlərimizi insanlara çatdırır, gördüyümüz tədbirləri media ilə bölüşürük. Çalışıram ki, mediayla aramızda sədd olmasın. Media da bu xidmələrin cəmiyyətə çatdırımasında maraqlıdır. Çünki çox vacib bir sahədir. Cənab prezident bu layihəni yaradanda qarşıya qoyulan bir nömrəli məqsəd vətəndaşlara xidmət və vətəndaşların məmnunluğunun təmin olunması idi. Qurum fəaliyyətə başlayan gündən bu məqsədə doğru irəliləyir. Günü-gündən keyfiyyət artır. Məsələn, bu gün sizin "ASAN xidmət" mərkəzində Elnur adlı bir tanışa ehtiyacınız yoxdur. Çünki xidmətlərimizlə bağlı istənilən suala asan cavab tapmaq imkanı yaradılıb. İstəyirsiniz, 108 çağrı mərkəzinə zəng edin, yaxud Feysbuk və İnstaqramdan bizimlə əlaqə saxlayın. Digər bir halda isə saytımızın çat bölməsi var, daxil olub, müraciətlərə cavab alın. Yəni, istənilən formada vətəndaş bütün bu xidmətlərdən yararlana bilər. Suala qayıdaq, bunun üçün xüsusi bir seçim etməzdim. Hesab edirəm ki, yenə də məqsəd eynidir.\n- Jurnalist fəliyyətiniz dövründə mətbuat katibləri ilə müasibətiniz necə olub? Sullarınızı cavabsız qoyanlar olubmu?\n- 15 il öncə bu qədər media qurumu yox idi. Mətbuat xidmətinin suallarını cavablandırdığı konkret 10-15 nəfər vardı. İndi Azərbaycanda mediaya göstərilən qayğının nətəcəsidir ki, kifayət qədər çox media qurumlarımız var. Fəal şəkildə fəaliyyət göstərənlər kifayət qədərdir. Jurnalist fəaliyyətim dövründə çox rahat işlədiyim mətbuat katibləri olub. Keçmişə yox, bu günə baxıram. Bu gün "Heç bir media qurumu ilə aramızda sədd olmamalıdır” prinsipi ilə işləyirik. Niyə? Çünki medianın işi sual ünvanlamaqdırsa, bizim də vəzifəmiz o sualları cavablandırmaqdır. Ümumiyyətlə, jurnalistlərlə yaxşı çalışan qurumların işləri keçirilən rəy sorğularının nəticələrindən də məlumdur.\n- Boş vaxt bu gün çox qəliz məsələdir, amma vaxt tapdıqca ailəmə həsr edirəm. Çünki ailəm mənim üçün ən böyük dəyərdir. Ailəmə ayırdığım vaxt az olsa da, çalışıram ki, o az müddətdə övladlarıma mümkün qədər çox qayğı göstərim.\n- Məktəbdə oxuduğum illərdə hətta kulturizmlə məşğul olmuşam. Bu idmanın fiziki cəhətdən formalaşmağımda rolu olub. Nadir hallarda dostlarımla futbol oynayır və bir də piyada gəzməyə üstünlük verirəm. Güclü futbol azarkeşiyəm, xüsusilə də “Qarabağ” Futbol Klubunun. Hər zaman futbol oyunlarını izləyə bilməsəm də, Qarabağın oyunlarını canlı izləmək şansını qaçırmıram.\n- Necə fikirləşirsiniz, bu il “Qarabağ” qrupdan çıxa biləcək?\n- Mənim üçün fotbolun özü milli dəyərlərlə bağlıdır. Məsələn, “Neftçi” İtaliyanın “İnter” klubuna uduzanda əlimi stola necə vurmuşdumsa, əlimi sındırmışdım. Baxmayaraq ki, qatı “Qarabağ” azarkeşiyəm. Amerikada yerləşən erməni parkında əlimdə “Qarabağ” şərfiylə olan şəklim bir neçə il öncə sosial şəbəkədə çox paylaşıldı. “Qarabağ” FK bu il yeni oyunçularla formalaşdığına görə, həm azarkeşlər üçün, həm də Qurban Qurbanov üçün çətin oldu. Çünki yenilənmiş komandayla uğur qazanmaq hər dəfə mümkün deyil. Hətta “Qarabağ”ın qrupa düşəcəyini möcüzə kimi qəbul edənlər vardı. Lakin mənim kimi qatı azarkeşlər onun qrupa düşəcəyinə inanırdıq. “Qarabağ”ın qrupu ikinci kimi tərk edəcəyinə inanıram.\n- “ASAN xidmət” bu gün hansı uğurlu layihələrə imza atır?\n- Bu gün “ASAN xidmət”in fəaliyyəti Avropa İttifaqı, Avropa Parlamenti, Böyük Britaniya Parlamenti, Fransa, Almaniya və digər ölkələrdə yüksək qiymətləndirilir. Özünəməxsus hüquqi strukturu olan bu model bir çox beynəlxalq tərəfdaşlar və ekspertlər tərəfindən təqdirəlayiq hesab olunur. Artıq Əfqanıstanda “ASAN xidmət” (Asan Khedmat) təsis edilib. Bundan başqa İtaliya, Koreya, Fransa, İndoneziya, Monteneqro və ISESCO təşkilatı ilə əməkdaşlığa dair “Anlaşma Memorandumu” imzalanıb. Hazırda bir sıra Afrika ölkələri: Mərakeş, Əlcəzair, Uqanda ilə əməkdaşlığa başlanılıb və bu istiqamətdə işlər davam etdirilir. - “ASAN xidmət” 2015-ci il Birləşmiş Millətlər Təşkilatının Dövlət Xidmətlərinin göstərilməsi sahəsində “Dövlət xidmətlərinin göstərilməsinin təkmilləşdirilməsi” kateqoriyasında ən yüksək 1-ci yerə layiq görülərək xüsusi mükafat və diplomla təltif olunub.\n- Keçmişi dəyişə bilmərik. Bu, reallıqdır, amma keçmişdə yaşadıqlarımızı təhlil edərək gələcəyi doğru, bildiyimiz kimi formalaşdıra və eyni acıları bir daha yaşamaya bilərik. Odur ki, mənəvi olaraq sizi istismar edən insanları həyatınızdan çıxarmağı bacarmaq lazımdır. Heç kim qüsursuz deyil. Yəqin mən də nə vaxtsa kimisə incitmişəm. Həyat mənə onu da öyrədib ki, eqoist, sizə dəyər verməyən, ehtiyac duyduğun anda yanında olmayan insanları həyatınızdan çıxarın. Sizə dəyər verən insanlarla isə daha yaxın olun. Həqiqətən də qan qohumluğu vacib deyil, qəlb qohumluğunuz olsun, bu, sizə yetər.\nSaytınızın adı çox dəyərlidir. Bu dəyəri hər zaman qoruyun. İşləriniz asan olsun. Uğurlar sizə...\nQeyd edək ki, filologiya üzrə fəlsəfə doktoru Elnur Niftəliyev həm də “Azərbaycanda siyasi jurnalistikanın təşəkkülü və inkişafı (1900-1920-ci illər)” adlı kitabın müəllifidir. Kitabın Azərbaycan Xalq Cümhuriyyətinin 100 illik tədbirləri çərçivəsində öncə Bakı Dövlət Universitetində, sonra Ankarada Azərbaycan və Türkiyə rəsmilərinin iştirakı ilə Beynəlxalq Türk Mədəniyyəti Təşkilatı – TÜRKSOY-un baş ofisində təqdimat mərasimləri gerçəkləşib.\nFotolar: Müzəffər İsmailov\n“Qapını açmasaydılar, bəlkə də jurnalist olmayacaqdım” - Qabil Babayevlə MÜSAHİBƏ / FOTOLAR\nASAN Elnur Niftəliyev Asan Xidmət Metbuataz Metbuataz-da mətbuat katibləri Xəyalə Məmmədova


TQDK 6 və 7-ci siniflər üçün imtahan keçirəcək\n2 Aprel 2015 15:38\nTələbə Qəbulu üzrə Dövlət Komissiyası (TQDK) 6, 7,9 və 10 aprel tarixlərində orta ümumtəhsil məktəblərinin 6 və 7-ci siniflərində təhsil alan şagirdlər üçün monitorinq imtahanı keçirəcək.\nTQDK-nın mətbuat xidmətindən Publika.az-a verilən məlumata görə, imtahan həm Azərbaycan, həm də rus bölmələri üzrə Ana dili və riyaziyyat fənlərindən həyata keçirilir. 6-cı siniflər üçün imtahan saat 10:00-da, 7-ci siniflər üçün isə saat 13:00-da başlanır və hər bir imtahan 1 saat 30 dəqiqə ərzində aparılır.\nİmtahan şagirdlərin tam seçməsinin bütün xüsusiyyətlərini özündə əks etdirən reprezentativ seçmə əsasında müəyyən olunmuş Respublikanın 44 şəhər və rayonunun (Bakı, Sumqayıt, Naxçıvan, Gəncə, Şəmkir, Göygöl, Samux, Qazax, Ağstafa, Tovuz, Goranboy, Şəki, Zaqatala, Balakən, Mingəçevir, Qəbələ, Qax, Oğuz, Göyçay, Ucar, Kürdəmir, Ağdaş, Yevlax, Qobustan, Şamaxı, İsmayıllı, Ağsu, Bərdə, Füzuli, Beyləqan, Şirvan, İmişli, Hacıqabul, Sabirabad, Salyan, Saatlı, Lənkəran, Biləsuvar, Astara, Cəlilabad, Masallı, Quba, Qusar və Xaçmaz) məktəblərində keçiriləcək.\nQeyd edək ki, monitorinq imtahanlarının nəticələri şagirdlərin biliyinin qiymətləndirilməsinə hüquqi təsir göstərmir və yalnız təhsil sahəsində dövlət standartlarının təmin edilməsi üçün aparılan islahatların, o cümlədən yeni təhsil proqramlarının (kurikulumların) tədris prosesinə təsirinin müəyyənləşdirilməsi məqsədi daşıyır. Ümumtəhsil müəssisələrində bu imtahanlar yalnız dövlət vəsaiti hesabına təşkil olunur və valideynlərdən hər hansı ödəniş tələb olunmur.


Azərbaycan Ümumdünya Gömrük Təşkilatının 11-ci illik PICARD Konfransında iştirak edir - Report.az\nAzərbaycan Ümumdünya Gömrük Təşkilatının 11-ci illik PICARD Konfransında iştirak edir\nTədbirdə Azərbaycan tərəfi “Elektron gömrüyün inkişaf etdirilməsi üçün layihələrin idarə olunmasının əsas prinsipləri” mövzusunda təqdimatı keçirəcək 27 Sentyabr, 2016 12:35\nBakı. 27 sentyabr. REPORT.AZ/ Bu gün Filippinin paytaxtı Manilada Ümumdünya Gömrük Təşkilatının Gömrük sahəsində Akademik Araşdırma və İnkişaf üzrə Tərəfdaşlıq Proqramının (PICARD) növbəti 11-ci illik Konfransı öz işinə başlayıb.\nMəlumata görə, konfransda Azərbaycanı DGK-nin sədri, gömrük xidməti general-leytenantı Aydın Əliyevin rəhbərliyi ilə nümayəndə heyəti iştirak edir.\nKonfransın ilk iş günündə Ümumdünya Gömrük Təşkilatının araşdırmalar bölməsinin rəhbəri və PICARD konfransının sədri Robert Aylendin, Filippin Maliyyə Departamenti müşaviri Antonett Tionkonun, Filippin Gömrük Bürosunun komissioneri Kapitan Nicanor Faeldonun və Ümumdünya Gömrük Təşkilatının Baş katibi Kunio Mikuriyanın açılış nitqləri dinlənilib. Sonra gündəlikdə nəzərdə tutulmuş məsələlərə dair təqdimatlar keçirilib. Eyni zamanda, Filippində gömrük idarəetməsi, tranzit və ticarətin sadələşdirilməsi, elektron gömrük və təhlükəsizlik məsələləri ilə bağlı fikir mübadiləsi də aparılıb.\nTədbirdə mədəni sərvətlərin qanunsuz ticarəti, Səlahiyyətli İqtisadi Operator İnstitutunun tətbiqindən irəli gələn faydalar və etibarlı ticarət marşrutları, tədqiqat və akademik məsələlər barədə müzakirələrin aparılması, həmçinin Azərbaycan gömrük xidməti tərəfindən “Elektron gömrüyün inkişaf etdirilməsi üçün layihələrin idarə olunmasının əsas prinsipləri” mövzusunda təqdimatın keçirilməsi də nəzərdə tutulub.\nİki gün davam edəcək konfrans sentyabrın 29-da öz işini yekunlaşdıracaq.\nÜGT PİCARD Konfransı 2006-cı ildən etibarən hər il dünyanın müxtəlif ölkələrində keçirilir və məqsəd gömrük idarələri və aidiyyəti akademik qurumlar arasında əlaqələri genişləndirməkdir. Xatırladaq ki, Ümumdünya Gömrük Təşkilatının 10-cu illik PICARD Konfransı ötən il Bakı şəhərində keçirilib.


Yeddi qız | Düşündürücü hekayələr | Kayzen\n"Analıq gözəlliyi" müntəxəbatından\nHəyat yoldaşınızla söhbət edirsinizmi?\nEvliliyə zərbə vuran xətalar\n16 aprel 2010, 11:38\nDüşündürücü hekayələr bloqunda bəlkə də ən düşündürücü postdur.Qızların hamısına afərin.Sonuncu qız barədə isə heç nə demirəm,halal olsun.\n16 aprel 2010, 11:53\nQızlar yəqin şair ailəsində dünyaya gəlib)) Çox gözəl sözlər deyirlər.\n17 aprel 2010, 01:50\nYeddinci qız yəqin qeyri-qanuni qız olub ki,bacılarına oxşamayıb))\n21 iyul 2010, 16:40\nona o şairlik istedadından pay düşməyibdə yəqin\nelə ən yaxşısını sonuncu edib\n25 iyul 2010, 01:40\nƏslində çox adam diyərinə onu sevdiyini, çox istədiyini deyə bilər, yuxarıdakı 6 bacı kimi. Amma ən əsas məsələ həmin sevgini əməldə göstərməkdir.\n16 aprel 2010, 12:20\nSevgini sözlərlə ifadə etmək azdır, əsas əməlinlə göstərmək lazımdır.\n17 aprel 2010, 01:48\nƏla, məncə də istək sözsüz ifadə edilməlidir.\n17 aprel 2010, 18:25\nAnamın ayağının tozuna qurban…\n21 iyul 2010, 13:51\nYersiz suala görə üzr istəyirəm, müntəxəbat nədir?\n25 iyul 2010, 01:22\nrusca antologiya(Антология). Seçilmiş məqalələr toplusu\n3 avqust 2010, 12:16\nAnamın yalnız bir gözü var idi. Ona nifrət edərdim. Çünki onun bu görkəmi məni utandırardı. Ailəmizi keçindirmək üçün məktəbdə süpürgəçi işləyirdi. İlk məktəbə getdiyim gün anam mənə xoş gördük demək üçün yanıma gəlmişdi. Utandığımdan yerin dibinə girdim. Bunu necə edə bilərdi? Ona nifrətlə baxdım və oradan qaçdım. Ertəsi gün sinifdə bir yoldaşım mənə «Eeee sənin ananın ancaq bir gözü var!» dedi. Utandığımdan yerin dibinə girmək istədim. Bundan sonra anamın göz önümdən yox olmasını istədim. Ona görə də, o gün onunla qarşılaşınca dedim ki, «məni gülünc vəziyyətə salmaqdansa ölsən daha yaxşı olmazmı?!!!» Anam bu sözümə qarşılıq vermədi. Dediklərim üzərində bir saniyə belə durub düşünmədim. Çünki çox qızmışdım ona. Onun mənim bu davranışıma qarşı olan duyğuları məni maraqlandırmırdı. Onu evdə belə görmək istəmirdim.\nÇox çalışdım və nəhayət universitetə qəbul oldum. Sonra evləndim və öz evimi aldım. Uşaqlarım oldu və mən həyatımdan razı idim. Bir gün anam məni ziyarət etmək üçün aldığım evə gəlmişdi. Bir neçə il idi ki, məni görməmiş və nəvələrini tanımamışdı. Qapıya gəlincə uşaqlarım ona güldülər. Ona «evimə gəlib uşaqlarımı necə qorxuda bilərdin? dərhal burdan get deyə ona bağırdım. Buna qarşılıq olaraq anam səssizcə „bağışlayın, düzgün adresə gəlməmişəm“ dedi və gözdən yox oldu. Bir gün məzunlar toplantısı üçün universitetdən məktub aldım. Məzunlar toplantısından sonra sırf narahat olduğum üçün öncə anamla qaldığım evə getdim. Qonşularım, anamın öldüyünü söylədilər. Heç üzülməmişdim. Mənə verilsin deyə anamın yazdığı bir məktubu mənə verdilər. Anam belə yazmışdı:\n»Ən sevimli oğlum, hər zaman səni düşünürəm. Sizə gəlib uşaqlarını qorxutduğum üçün üzgünəm. Məzunlar gününə gələcəksən deyə çox sevinmişdim. Amma səni görmək üçün yataqdan qalxa biləcəyimi bilmirəm. Səni böyüdərkən sənə uzun sürən utancaqlıq mənbəyi olduğum üçün üzgünəm. Bilirsən… Sən hələ uşaq ikən qəzakeçirmişdin və gözünü itirmişdin. Ana olaraq sənin tək bir gözlə böyümənə dözə bilməzdim. Buna görə də sənə öz gözümü verdim… O gözlə mənim yerimə gördüyün üçün səninlə o qədər qürur duyurdum ki. Bütün sevgimlə...ANAN..."\n3 avqust 2010, 12:41\n(( Adamı niyə ağladırsınız axı? ((\nMəktuba qədər övladın qız olduğunu düşünürdüm. Mövzu türklərdən götürülüb. Çünki çox qızmışdım ona cümləsində əsəbiləşmişdim yazsan daha yaxşı olardı.\nAnam gözünü mənə verməsə də, heç kimin mənim «gözsüz» anama söz deməyə ixtiyarı yoxdu.\n3 avqust 2010, 18:41\nBelə övladın təzədən gözünü çıxarmaq lazımdır.\n3 avqust 2010, 22:55\nÇox tükürpərdici bir hekayədir.Amma ibrətamizdir.Bəlkə bəzi ata -ana üzünə ağ olan, onların qədrini bilməyənlər oxuyub utanarlar..bəlkə vicdanları oyanar..(((\n17 yanvar 2012, 02:25\nMən müəlliməyəm,belə bir şagirdim var,lakin onun anası fərqli olaraq fiziki cəhətdən saglamdır (şükür!)\nValideyn sinfə daxil olarkən uşaq aqressivləşir,onu sakitleşdirmeye çalışıram və buna tedricen nail olmuşam.\nAmma bunu heç cur izah edə bilmirəm,bu vəziyyətə görə özüm vicdan əzabı çəkirəm.Tessüf edirem.\n16 yanvar 2012, 13:18\nEyniylə Şekspirin «Kral Lir» faciəsinin süjet xəttinə bənzəyir)\n16 yanvar 2012, 14:58\nHekayəni oxuyub dərhal şərhlərə keçdim. Əliyevin şərhini oxuyarkən isə… Məqalənin və şərhin müəlliflərinə tşk.


Nazirlər Kabinetinin səlahiyyətinə yeni dövlət agentliyi verildi - Azinforum.az İnformasiya Portalı\nAna səhifə / Siyasət / Nazirlər Kabinetinin səlahiyyətinə yeni dövlət agentliyi verildi\nNazirlər Kabinetinin səlahiyyətinə yeni dövlət agentliyi verildi\nPrezident İlham Əliyev “Azərbaycan Respublikasının Prezidenti yanında Mənzil İnşaatı Dövlət Agentliyinin sərəncamında olan mənzilləri vətəndaşların güzəştlə əldə etməsi Qaydası”nda dəyişiklik edilməsi haqqında fərman imzalayıb.\n“Report”un xəbərinə görə, sənədlə Mənzil İnşaatı Dövlət Agentliyinin səlahiyyətlərindən biri Nazirlər Kabinetinə verilib.\nBelə ki, mövcud olan qanunvericiliyə əsasən Mənzillərin əvəzləşdirilməsi onun sahibinin Agentliyə, habelə mənzili əldə etdiyi cəmiyyətə əsaslandırılmış yazılı müraciəti ilə həyata keçirilir və bu məsələyə Agentlik tərəfindən növbədənkənar olaraq, “İnzibati icraat haqqında” Azərbaycan Respublikasının Qanunu ilə müəyyən edilmiş qaydada baxılır, mənzillərin əvəzləşdirilməsinə yol verilən halları Agentlik müəyyən edirdi.\nBundan sonra Mənzillərin əvəzləşdirilməsi onun sahibinin Agentliyə, habelə mənzili əldə etdiyi cəmiyyətə əsaslandırılmış yazılı müraciəti ilə həyata keçiriləcək və bu məsələyə Nazirlər Kabineti tərəfindən növbədənkənar olaraq, “İnzibati icraat haqqında” qanun ilə müəyyən edilmiş qaydada baxılacaq. Mənzillərin əvəzləşdirilməsinə yol verilən halları Nazirlər Kabineti müəyyən edəcək.\nÖncəki Bakıda məşhur restoran yanır\nNövbəti Dünyanın ən zəngin kriptovalyuta milyarderləri


“İlham Əliyevin Davos Forumunda iştirakı ölkəmiz üçün böyük əhəmiyyət kəsb edir” – Yenicag.Az\nAna Səhifə Seçmələr “İlham Əliyevin Davos Forumunda iştirakı ölkəmiz üçün böyük əhəmiyyət kəsb edir”\nYeni Çağ Media Qrupu – Yanvar 25, 2020 - 18:35\nAzərbaycan Prezidenti İlham Əliyevin Davos Forumunda iştirakı ölkəmiz üçün böyük əhəmiyyət kəsb edir.\nDövlət başçısı ilə Dünya İqtisadi Forumunun prezidenti Borge Brende arasında ötən il imzalanmış memorandumun davamı kimi Niyyət Protokolunun əhəmiyyəti qeyd edilə bilər.\nSənədə əsasən Forumun ölkəmizdə afilə edilmiş regional mərkəzi yaradılacaq. Bu cür mərkəzlər çox məhdud sayda ölkələrdə yaradılır və onların əsas məqsədi dördüncü sənaye inqilabının səbəb olduğu çağırış və imkanların həyata keçirilməsidir.\nDavos Forumu ilə bu mühüm sənədi imzalayan ilk ölkələr arasındayıq.\nMəsələyə münasibət bildirən ekspert Cəbrail Fərzəliyev bildirib ki, bütün bunları nəzərə alaraq Davos görüşünün hər zaman olduğu kimi, bu dəfə də mühüm əhəmiyyətə malik olduğunu qeyd etmək olar.\n“Bu səfər bir növ onu göstərir ki, mötəbər təşkilat Azərbaycanla münasibət qurmağa, əməkdaşlıq etməyə xüsusi önəm verir. Digər tərəfdən bu Forum dünya biznes liderlərinin, ölkə başçılarının toplandığı yerdə Azərbaycanın öz sözünü deməsi üçün çox vacibdir.\nEləcə də bu Forum faydalı kontraktların, müqavilələrin, əməkdaşlıqla bağlı konkret addımların atılması üçün də əhəmiyyətlidir.\nDünya İqtisadi Forumu da onu göstərdi ki, biz bundan yararlanmışıq. Dövlət başçımız orada bir çox mühüm görüşlər keçirib. Cənab İlham Əliyev mötəbər maliyyə qurumlarının, neft şirkətlərinin, bizlə əməkdaşlıq edən ölkələrin rəhbərləri ilə görüşüb. Bu görüşlər əsnasında müqavilələr imzalanıb və qərarlar qəbul olunub. Onlar Azərbaycanı hal-hazırda regionun ən aparıcı dövləti və eyni zamanda aparıcı bazarı olaraq tanıyırlar”.


® Unibank kapitalını artırdı — Axtarırıq.Biz\n® Unibank kapitalını artırdı\n® Unibank kapitalını artırdı Unibank bildirir ki, səhmlərin emissiyası müvafiq dövlət orqanlarında qeydə alınıb və bank, mövcud qanunvericiliyə uyğun olaraq, səhmlərin alınması üzrə müraciətlərin qəbuluna başlayıb.\nUnibankın səhmdarları bankın kapitallaşmasının əsas parametrləri üzrə prinsipial razılaşma əldə ediblər və bu qərarın daxili təsdiqlənməsi proseduru başlayıb.\nBu razılaşmaya görə bankın kapitalında beynəlxalq maliyyə institutlarının iştirak payının əhəmiyyətli dərəcədə artırılması nəzərdə tutulur. Lakin, nəzarət payı yerli səhmdarlarda qalacaq.\nUnibank, ölkədə ən iri maliyyə təsisatlarından biridir. Öz maliyyə göstəricilərinə görə, bank ölkə bank sektorunun liderləri siyahısına daxildir. Bank müxtəlif mülkiyyət formasına və fəaliyyət istiqamətlərinə aid olan 800 minə yaxın korporativ və fərdi müştərilərə xidmət göstərir. Dünyanın nüfuzlu maliyyə qurumlarından olan Avropa Yenidənqurma və İnkişaf Bankı (15,15% pay) və “DEG” Almaniya İnvestisiya Şirkəti (8,33% pay) Unibank-ın səhmdarları sırasındadır. Mənbə: http://news.lent.az/news/256196


Xeberde.Com xəbər verir ki, "Qafqazinfo"nun əməkdaşları 17 yaşlı şagirdin yaşadığı və özünü atdığı binaya yollanıblar. Məlum olub ki, atası Mərkəz kişi aprelin 17-də qəza nəticəsində vəfat edib. İmtahan öncəsi bu hadisə də Pənaha mənfi təsir edib. P. Quliyevin ailəsi Qubadlı rayonundan məcburi köçkün düşüb. Özü də Sumqayıtda yerləşən Qubadlı Saray məktəbində təhsil alıb. 37 yaşlı anası isə həmin məktəbdə ibtidai sinif müəllimi işləyib.


İrfan:İrfan jurnalının builki abunə hədiyyəsi olaraq, niyə məhz Riyazus-Salihin kitabı seçildi?\nRamiz M:Əlbəttə, biz hər il İrfan jurnalının hədiyəsini müəyyən edərkən bunu təsadüfən seçmirik. Hətta bir il əvvəlcədən hədiyyə edəcəyimiz kitab haqqında düşünür, müzakirələr aparır, bölgələrdən gələn müxtəlif rəy və təklifləri qiymətləndirərək ən münasib olan əsəri seçməyə çalışırıq. Builki hədiyyəmiz də seçilərkən üzərində çox düşünülərək qərar verilmişdir.\nMən bu kitabı seçməmizin önəminə keçmədən öncə fürsətdən istifadə edərək bu kitabın ərsəyə gəlməsində maddi və mənəvi dəstəyini əsirgəməyən Gəncliyə Yardım Fondunun rəhbərliyinə, Erkam yayınlarına, bu kitabın nəfis şəkildə tərcüməsini edən Nurlan müəllimə, yenə kitabın nəşr olunmasında böyük əməyi olan Abbas müəllim və İpəkyolunun digər əməkdaşlarına təşəkkür etmək istəyirəm.\nSon zamanlarda hədis və sünnəni bir kənara qoyaraq sadəcə Qurani-Kərimi əsas alıb İslam dinini anlama fikri, düşüncəsi ortaya çıxmışdır. Beləliklə, İslam dininin iki təməl dirəyi olan Quran və sünəni bir-birindən ayıraraq İslama zərər vermək məqsədi güdülmüşdür. Bütün bunlara görə builki hədiyyəmizin hədislə bağlı olmasına qərar verdik. Hədis kitablarının içindən niyə məhz Riyazus-Salihin? Riyazussalihinin yazıldığıdövrə, yəni 13-cü əsrə baxdığımız zaman, yaşadığımız dövrlə bir çox ortaq nöqtələrini görə bilərik. Həmin dövrdə də bir çox fitnə və fəsad hökm sürürdü. İslam dünyasını dörd bir tərəfdən düşmənləri əhatə etmiş vəziyyətdə idi. Müsəlmanlar bir tərəfdən xaçlı ordusu, digər tərəfdən də monqolların hücumlarına məruz qalmışdılar. Belə bir vaxtda müsəlmanların bəziləri sərvət dalına düşmüş, həva və həvəsinin əsiri olmuş, kimiləri dinin vacib və sünnələrini tərk etmiş, kimiləri də müxtəlif cərəyanlara qoşularaq dinə zərər verirdilər. Bu günə baxdığımız zaman həmin hadisələri görmürükmü? Dünyadakı müsəlmanlar məqsədyönlü şəkildə sıxışdırılmaqda, yaşadıqları ölkələr müharibə ocağına çevrilməkdə, İslam dini terror dini elan olunmaqda, nəticə olaraq dünyada islamafobiya fikri yaradılmaqdadır. Bütün bunlara baxanda görürük ki, əslində 13-cü əsrdə müsəlmanların başının üstündən əskik olmayan qara bulud bugün də öz varlığını qorumaqdadır.\nNecəki, bir xəstəyə - müayinə olunduqdan, xəstəliyinin səbəbi dəqiqləşdikdən sonra yazılan dərman öz müsbət təsirini göstərər, onun kimi, İmam Nəvəvinin yazmış olduğu Riyazus-Salihinin də zamanımızın xəstəliyinə uyğun müalicə resepti olduğunu düşünərək bu əsəri qiymətli abunəçilərimizə ərməğan etməyə qərar verdik.\n- Kitabın hazırlanmasında hansı kriteriyalar nəzərə alındı?\n- Son illərdə qələmə alınan bir çox “Riyazus-Salihin” tərcümə və şərhini araşdırdıq. Bu çalışmalar arasında qardaş Türkiyənin Erkam Yayınları tərəfindən nəşr olunan “Riyazus-Salihin” tərcüməsi tərəfimizdən bəyənilərək, əsəri məhz onun əsasında Azərbaycan türkcəsinə qazandırmaq qərarına gəldik. Allah Rəsulunun mübarək kəlamlarını oxuculara ən gözəl üslubda və başadüşülən tərzdə çatdırmağa çalışdıq. Hədisi-şəriflərin Anadolu türkcəsində tərcüməsi ilə yanaşı ərəbcə mətnini də göz önündə tutduq. Bəzi hədislərdə yer alan və oxucu tərəfindən anlaşılması çətin olan müəyyən ifadələrin qısa şərhini verməyi zəruri hesab edərək hər birini xüsusi qeydlərdə izah etməyə çalışdıq.\n- Bu kitabın seçilməsi abunə sayına nə dərəcədə təsir etdi?\n- Riyazus-Salihin dünyada ən çox tanınan əsərlər arasında öz yerini almışdır. Ölkəmizdə devalvasiya olmasına bağlı olaraq abunə sayımızda ciddi düşüş olacağından narahat olduğumuzu da açıqca ifadə etmək istəyirəm. Çünki insanların maddi vəziyyətini nəzərə alanda bu nəticə qaçınılmaz görünürdü. Ancaq builki hədiyyəmizin Riyazus-Salihin olması səbəbi ilə nəinki abunə sayımızda düşüş yaşadıq, əksinə, keçən ilki abunə sayımızdan daha artıq abunəçimiz oldu, əlhamdulillah. Onu da nəzərinizə çatdırım ki, yuxarıda da qeyd etdik, biz jurnalımızın hədiyyəsini bir il öncədən qərarlaşdırır və onun hazırlığına başlayırıq. Yəni, devalvasiyını nəzərə alıb bu kitabı hədiyyə etmədik. Amma çox yerində, gözəl bir seçim olmuş oldu.\n- Ümumiyyətlə, bir nəşriyyatçı olaraq cəmiyyətimizdə hədis kitablarına ehtiyacı necə qiymətləndirirsiniz?\n- İlk öncə tam açıqlıqla ifadə etmək istəyirəm ki, cəmiyyətimizin dini yöndə maariflənməsinə ehtiyac var. Əgər bu gün dini radikalizm, qeyri-ənənəvi məzhəbçilik cəmiyyətimizdə kök sala bilirsə, bu, insanlarımızın dini cəhətdən savadsızlığından irəli gəlir. Bunun üçün, əlbəttə, sadəcə Qurani-Kərimin tərcüməsini oxuyaraq dini bilik əldə etmək mümkün deyil. Hətta səhabələr belə, ərəb dilini bizdən, təbii olaraq, daha yaxşı bildikləri halda, bir ayə nazil olduğu vaxt, – görəsən bu ayədən Allah nəyi murad etdi? – deyə Hz. Peyğəmbərə sual edərdilər. Bunun üzərinə Hz. Peyğəmbər (s.ə.s) ayənin hökmünü onlara açıqlayardı. Belə olan halda həmin hədislərə biz səhabələrdən daha çox möhtacıq. Düzgün dini maariflənmə üçün sağlam mənbələrə malik hədis kitablarının nəşrinə bu gün daha çox ehtiyacımız var.\n- Mən də təşəkkür edirəm, bütün abunəçilərimizin bu kitabdan faydalanıb istifadə etmələrini təmənna edirəm.\nHits: 872 clicks


Bakıda I sinfə qəbulla bağlı 43 mindən çox müraciət edilib Ayna.az\nElektron qeydiyyat prosesi sentyabrın 14-də başa çatacaq\nBakının məktəblərinin birinci sinfinə 43 mindən artıq uşaq üçün elektron sistem (http://www.mektebeqebul.edu.az) vasitəsilə müraciət edilib. Bu barədə AYNA-ya Bakı Şəhəri üzrə Təhsil İdarəsindən məlumat verilib.\nBildirilib ki, idarənin tabeliyindəki ümumi təhsil müəssisələrinin birinci siniflərinə elektron qeydiyyat prosesində valideynlərə kömək məqsədilə 12 rayon üzrə 27-si məktəblərdə, 4-ü onlayn olmaqla, ümumilikdə 31 Alternativ Qeydiyyat Mərkəzi (https://baku.edu.gov.az/az/page/276) fəaliyyət göstərir.\nQeyd edək ki, I sinfə elektron qeydiyyat sisteminin tətbiqi təhsil sahəsində göstərilən elektron xidmətlərin əhatə dairəsinin genişləndirilməsi, şagird kontingentinin uçot sisteminin təkmilləşdirilməsi, valideynlərin rahatlığının təmin olunması və ümumilikdə uşaqların məktəbə qeydiyyatı prosesinin sadələşdirilməsinə xidmət edir. Birinci sinfə qəbulla bağlı elektron qeydiyyat prosesi sentyabrın 14-də başa çatacaq.\nMüəllif: Ayna.az 18 May 2021 14:38\n18 May 14:38 Xəbərlər


Oxu.az - “Çelsi” – “Arsenal”: Niyə Britaniya KİV-ləri finalı “uduzdular”?\n“Çelsi” – “Arsenal”: Niyə Britaniya KİV-ləri finalı “uduzdular”?\nNews.ru nəşri Azərbaycan paytaxtında Avropa Liqasının finalının təşkili ilə və iki London komandasının azarkeşlərə möhtəşəm oyun bəxş etməsi ilə bağlı məqalə hazırlayıb.\nAvropa Liqasının finalında “Arsenal” və “Çelsi” arasında London derbisi ərəfəsində La-Manşın digər tərəfində mühüm oyun üçün Azərbaycan paytaxtını seçdiyinə görə UEFA-nın ünvanına əsl informasiya kampaniyası başladı. Britaniya mətbuatı müxtəlif iddialarla çıxış etdilər. Misal üçün, əvvəlcə onlar “kanonirlər” və Ermənistan yığmasının futbolçusu Henrix Mxitaryanın Bakıya gəlməməsini ortaya atdılar.\nƏslində, bu qərar birmənalı deyildi. Belə deyək, keçmişdə tanımış sovet və ukraynalı futbolçu Oleq Bloxin Mxitaryanın Bakıya gəlməkdən imtina etməsini ağılsızlıq adlandırıb. “Arsenal”ın Bakıda darmadağın olunması (4:1) göstərdi ki, erməni futbolçunun meydançada olması komandasına kömək edərdi. Lakin bu məhz elə haldır ki, futbolçunun istənilən qərarına hörmət və onu qəbul etmək lazımdır, çünki bu, yalnız onun seçimidir.\nOyun günü Bakıda Mxitaryan formasında gəzən indoneziyalı turistlərin polis tərəfindən saxlanılması videosu çoxlu baxış yığdı. Lakin burada da heç nəyə ilişmək alınmadı, çünki ekzotik azarkeşləri necə saxlamışdılarsa, elə də buraxdılar.\nDaha sonra çərşənbə günü Azərbaycan paytaxtında daha bir isti xəbər gəldi – azarkeşlərin davası barədə. Lakin bu dəfə də Britaniyaya baş verənləri görüb güzgüyə baxmaqdan başqa çarəsi qalmamışdı... Gördüklərinin nə olduğu aydın məsələdir. Çünki dava edənlər ingilis azarkeşləri idi, onlar isə hətta başqa planetdə və ya qonşu qalaktikada olsalar belə, yumruqla münasibətlərini ayıdnlaşdımaqdan əl çəkmirlər.\nLogistika ilə bağlı çətinliklərlə əlaqədar Bakının ünvanına tənqidlər yağdırılmışdı. Guya Londondan Xəzər sahillərinə birbaşa aviareyslər azdır, tranzit reysləri isə çox vaxt aparır və bahadır. Hətta belə bir rəqəmlər göstərilirdi: Bakıya yuxarıda göstərilən nəqliyyat çətinlikləri ilə bağlı gələ bilməyən hər iki London klubunun azarkeşləri tərəfindən altı min bilet qaytarıldı.\nNəticə kimi, kimsə təəssüflə, kimsə isə pis niyyətlə Avropa Liqasının finalı zamanı Olimpiya stadionunun yarıboş tribunalarını görməyi gözləyirdi. Obyektiv olsaq, hətta televizorda belə bütün tribunaların dolmadığını görmək olardı. Lakin mübahisə edə bilməyəcəyimiz statistik göstəricilər var. Və bu göstəricilərə əsasən, Bakı finalının tamaşaçı auditoriyası 51 370 nəfər təşkil edib.\nBu turnir tarixində həlledici oyunların azarkeş sayı baxımından üçüncü göstəricidir. Bundan əvvəl rekord azarkeş sayı bir il əvvəl Fransanın Lion şəhərində “Marsel” və “Atletiko” komandaları arasında keçirilən oyunda qeydə alınmışdı (55 768 nəfər). Gördüyünüz kimi, fərq minimaldır və bununla Azərbaycan paytaxtındakı finalın təşkilatçıları fəxr edə bilərlər.\nDüzdür, London derbisini izləyən bir çox azarkeş sosial şəbəkələrdə tribunaların meydandan uzaq olmasından şikayətləniblər – belə ki, Bakı stadionunda azarkeş sektorları qazondan qaçış zolaqları ilə ayrılır. Keçmişdə tanınmış ingilis futbolçu, hazırda teleeksoert işləyən Hari Lineker bu məsələ ilə bağlı “Twitter”də belə yazıb:\n“Stadionda öz yerinizi tutanda, siz meydana evdən çıxdığınız zamandakından daha yaxın olursunuz”.\nMübahisə etməyək: ətrafında yüngül atletika üçün zolaqlar olan arenalar müasir futbol stadionları dövründə anaxronizm kimi görünür. Lakin, ilk növbədə, analoji çatışmazlıqla tamaşaçılar təkcə Azərbaycan paytaxtında qarşılaşmırlar – belə universal arenalar Avropada da çoxdur, əsasən, futbolun inkişaf etmədiyi ölkələrdə. İkincisi, bu konstruksiya çatışmazlığı heç bir halda Bakıda “Köhnə dünya”nın 11 şəhəri ilə yanaşı, AVRO-2020-nin bir neçə oyununun keçirilməsinə təsir göstərməyəcək.\nVə ümumiyyətlə, UEFA prezidenti Aleksandr Çeferin Avropa Liqasının finalına hazırlığı yüksək qiymətləndirib.\n“Bakıda hər şey ideal təşkil olunub və finala hazırdır. Hazırda hər şey qonaqpərvər və əla görünür. Düzünü desəm, mən iradları başa düşmürəm və heç bir çətinlik görmürəm. Əlbəttə, azarkeşlər üçün Bakı və ya Bilbao ilə müqayisədə, London və Romada bilet alıb mehmanxana bron etmək daha asandır” , - UEFA prezidenti deyib.\nAzarın dublu, Çexin üzgünlüyü və 60 ildə ilk kubok\nİlk hissəni komandalar çox sıxıcı futbol göstərdilər və birinci 45 dəqiqə qolsuz bərabərliklə yekunlaşdı. Lakin ikinci hissə istənilən zövqə uyğun qolla bol oldu. “Arsenal” azarkeşlərinin ümid etdiyi “kanonirlər”in Pyer-Emerik-Obameyanq və Aleksandr Lakazett cütlüyü özünü doğrultmadı. Diqqət mərkəzinə isə “Çelsi”nin əsas ulduzu Eden Azar düşdü: belçikalı effektiv şəkildə dubl etdi – “Çelsi” ilə “Real”a keçməmişdən əvvəl vidalaşdı. Azara Pedro Rodriqez də kömək edirdi - o, ikinci vacib qolu vurdu.\nDaha bir qolun müəllifi isə Olivye Jiru oldu. “Arsenal”ın keçmiş hücumçusu “Çelsi”nin keçmiş qapıçısı Piter Çexi məyus etdi. Final fitindən sonra məşhur qoruyucu dəbilqəli çexiyalı qapıçıya baxmaq üzücü idi: çünki o, mövsümdən sonra karyerasını bitirəcəyini bəyan etmişdi və böyük futboldan belə kədərli notlarda getmək istəmirdi...\nFutbol belədir: Çex və “Arsenal” azarkeşləri həmin gecə üzüldülər, lakin “Çelsi” düşərgəsində əsl bayram idi. “Çelsi” ikinci dəfə (ilk dəfə - 2013-cü ildə) Avropa Liqasının qalibi oldu, italiyalı mütəxəssis Mauritsio Sarri 60 yaşında məşqçi karyerasında ilk kubokunu qazandı. Futbolda belə də olur.\nHeç şübhəsiz ki, Avropa Liqasının Bakı finalı yüz faiz alındı və futbol tarixinə növbəti parlaq səhifə kimi yazıldı.


2021, 18 May, çərşənbə axşamı, Bakı vaxtı 07:55\nXalq yazıçısı Əkrəm Əylisli publisist-yazar Rafiq Tağının ölümündən bərk sarsılıb. Özü belə deyir. Bunu həm də onun danışığından, qırılan cümlələrindən, fikrinin dağınıqlığından, ovqatından sezirsən.\n«İNANMAQ İSTƏYİRƏM Kİ, QATİL TAPILACAQ, MƏNİM BUNA ƏŞHƏDÜ EHTİYACIM VAR»\n- Bu, çox dəhşətli hadisədir. Birinci Azərbaycan yazıçısıdır ki, bıçaqlanıb öldürülüb. Məsələn, XIX əsrdə Mirzə Fətəliyə qarşı təqiblər də olub, hədə-qorxu da olub, amma iş bu yerə gəlib çıxmayıb. XX əsrdə Mirzə Cəlili xeyli vaxt hədələyiblər ki, adam tutarıq, səni öldürərik... Rafiq Tağı ilk Azərbaycan yazıçısıdır ki, bizim dövrdə - XXI əsrdə qətlə yetirilib. Demək, indiki zaman yazıçı üçün çox təhlükəlidir. Bundan təhlükəlisini mən yadıma sala bilmirəm. Nəsiminin dərisinin soyulması ilə bağlı mifik söhbətlər var. Bu mifdir, Nəsiminin dərisinin soyulması ilə bağlı dəqiq tarixi məlumat yoxdur. Amma dəqiq budur ki, XXI əsrdə, dünyanın demokratiyadan danışdığı, demokratiya ilə öyündüyü bir vaxtda yazıçı bıçaqlanır. Bu, mənim üçün heç cür bağışlanmaz, ağır cinayətdir. Elə bilirəm ki, qələm sahiblərinin hər birini ağrıda biləcək, hər birinin içində müdhiş yara qoyub gedən hadisədir. Mən güman edirəm ki, Rafiq Tağının qatili tapılacaq. Mən buna inanmaq istəyirəm, buna əşhədü ehtiyacım var.\n«BU TERROR KƏNARDAN GƏLİRSƏ, BİR SİQNALDIR»\n- Dediniz ki, XIX əsrdə Axundovu, XX əsrdə Mirzə Cəlili öldürə bilmədilər, amma XXI əsrdə Rafiq Tağını öldürdülər. Səbəb nədir?\n- Niyə görəsini düşünmək lazımdır. Bunu bütövlükdə cəmiyyət də düşünməlidir. Bizim realist ədəbiyyatımızın banisi Mirzə Fətəlinin dövründə cəhalət daha güclüydü, hökmlüydü, amma o kişi sağ qala bildi. Bizim dövrdə görünür, insan həyatı ucuzlaşıb. O cümlədən yazıçı həyatı. Rafiq Tağının bu dərəcə faciəli, özü də günün günorta çağı bıçaqlanması məndə qorxunc düşüncələr yaradır. Böyük sıxıntı yaradır, Şahnaz, sıxıntı yaradır...\n- Qorxunc düşüncələr deyəndə nəyi nəzərdə tutursuz?\n- Yəni zaman niyə bu şəklə düşdü? İnsan niyə belə ucuzlaşdı? Bəlkə əlaqəsi yoxdur, amma deyəcəm, İraqda insan həyatı qara qəpiyə dəymir. Orda gündə yüzlərlə insan qətlə yetirilir. O da qətldir, terrordur. Rafiq Tağının ölümü də terror hadisəsidir. Əgər bu bizə kənardan gəlmiş terrordursa, bu bizim hüquq-mühafizə orqanlarına və hakimiyyətə siqnal olmalıdır ki, terror Azərbaycanın içinə girə bilir. Faktiki terror iyi gəlir burdan. Amma qabaqcadan nəsə demək çətindir. Burda hadisəni siyasiləşdirmək meyli də hiss olunur. Amma mən inanıram, qətlin üstü açılacaq. Əgər açılmasa, bundan sonra başlanan söhbət ayrı mövzuda olacaq.\n«YAZIÇI BUNDAN ƏLBƏTTƏ DƏRS ALMALIDIR»\n- Sizcə, bu qətl qələm adamlarının yazılarında hansısa formada izini qoyacaqmı?\n- Yazıçı bundan əlbəttə dərs almalıdır. Yəni yazıçı artıq həyatının təhlükəsiz olduğuna çox da arxayın olmamalıdır... Bu gün bir dəstə haray-həşirlə, özü də Rafiq Tağının meyiti soyumamış, hətta bir azca da özlərinə xal yığma qədərində oynadır bu hadisəni. Bir dəstə də ağzına su alıb susur. Heç elə bil bunlara dəxli yoxdur. Anormallıq budur.\n- Əkrəm müəllim, dediniz ki, yazıçı bundan sonra təhlükəsizliyinə çox da arxayın olmamalıdır. O zaman neyləməlidir yazıçı? Qələmi yerə qoymalıdır, yoxsa mübarizəsini davam etdirməlidir?\n- Əgər bir xox gələn kimi, ya da sarsıntı keçirən kimi qələmi yerə qoyursa, yazıçı olmadı ki. Məsələn, Almaniyada faşizmin qanlı, quduz vaxtında neçə-neçə yazıçı şəxsiyyətini də saxlayıb, əsərini də yazıb.\n- Əkrəm müəllim, sizin «bir tərəf ağzına su alıb susur» dedikləriniz kimdir? Burda yəqin həm Yazıçılar Birliyini nəzərdə tutursuz, həm də...\n- Yox, Yazıçılar Birliyinin adını çəkmək istəmirəm. 20 ildən çoxdur ki, onları tanımıram. Elə bu cür şeylərə görə tanımıram. Cəmiyyətə hiss etdirməlidirlər ki, bunlar da həmin ağrını hiss edirlər. Böyük ağrıdır, hədsiz böyük ağrıdır. Günün-günorta çağı, mətbuat azadlığından bu qədər söhbət gedən vaxtda, insanların asudə yaşaması haqda bu qədər söhbət getdiyi vaxtda belə hadisə baş verir. Bu da ictimai mühitdə yalnız bir tərəfdə - müxalifət tərəfdə özünü göstərir. Bu yerdə müxalifət, iqtidar söhbəti ola bilməz. Qətl olunan yazıçıdır. Özü də elə-belə, əldəqayırma yazıçı deyil.\n«BİLSƏM Kİ, BURDA HAKİMİYYƏTİN ƏLİ VAR, ƏLİMDƏ BALACA FAKT OLA...»\n- Bəs hakimiyyətin reaksiyasını necə qiymətləndirirsiz?\n- Hakimiyyətin borcu odur ki, istintaq diqqətlə, ciddi aparılsın və qatil tapılsın. Qatil tapılmayınca hakimiyyət haqda söz deyə bilmərəm. Bəlkə bunu tapacaqlar, ifşa edəcəklər və bəyan edəcəklər ki, biz yazıçıların dalında da durmuşuq, biz azad sözün tərəfdarıyıq, belə yerdə də ayrı-seçkiliyə yol vermirik. Onların özünə əşhədü ehtiyacdır ki, bu fikri cəmiyyətə çatdırsınlar. Yəni ki, insanları siyasi mənsubiyyətinə görə tanımırıq. Əslində Rafiq heç bir partiyanın üzvü deyildi. Hakimiyyət siqnal verməlidir ki, yazıçıları qorumağa hazırdı, qətlin üstünü də açacaq. Açılmasa, başqa söhbət olacaq.\n- Belə versiyalar da səslənir ki, azad sözü sıxışdıran hakimiyyət də qətlin arxasından çıxa bilər.\n- Mən dəqiq bilmədiyim şeyi danışmıram. Mən bilsəm ki, burda hakimiyyətin əli var, əlimdə balaca fakt ola, başqa cür danışaram. Mənə lazımdır ki, bizim yazıçılarımız qorxu-hədə hiss etməsinlər. Qorxu düşüncənin düşmənidir.\n«RAFİQ TAĞIYA DƏYƏN O BIÇAQLAR Kİ VAR...»\n- Təmsil olduğunuz Ziyalılar Forumunun mövqeyi nədir bu qətllə bağlı?\nZiyalılar Forumu da bəyanat verib. Onlar da elə mənimlə eyni mövqedədirlər. Amma qətlin üstü açılmamış Ziyalılar Forumu da ola bilər ikinci səhifəni açmır. Rafiq Tağıya dəyən o bıçaqlar ki var çox gözlənilmədən... Heç adam inanmaq da istəmir. Sıxıntı keçirirəm çox... Amma yenə də təskinlik var, bu adam özünü realizə elədi. Tələsə-tələsə də olsa. Allah rəhmət eləsin.\nMehman Əliyev: «Bu qətllə cəmiyyətdə özünü senzuranı gücləndirmək istəyirlər»\nRafiq Tağı dəfn edildi [VİDEO]\nRAFİQ TAĞININ ÖLÜMÜNƏ REAKSİYALAR\nRafiq Tağı əməliyyat olundu


Rusiyadan Bakı və Gəncəyə bəzi uçuşlar ləvğ edilib - Report.az\nRusiyadan Bakı və Gəncəyə bəzi uçuşlar ləvğ edilib\n31 Dekabr, 2015 13:47\nBakı. 31 dekabr. REPORT.AZ/ RF Hava Nəqliyyatı Agentliyi ("Rosaviasiya") "UTair" aviaşirkətinin Rusiyanın şəhərlərindən İrəvan, Bakı, Gəncə də daxil olmaqla, 10 reysin yerinə yetirilməsinə dair icazəni geri alıb.\n"Report"un Rusiya mətbuatına istinadən verdiyi məlumata görə, həmin reyslərdən biri Samara-Bakı marşrutu ilə olub.\nMəlumata görə, beynəlxalq hava sərnişin və ya yük daşınmasının yerinə yetirilməsinə dair müvafiq lisenziyalara malik daşıma şirkətlərinin bu hüququn geri çağırılması və yerinə yetirilməsi şərtlərinə dəyişikliklər edib.\nKazan-Bakı reysinin həyata keçirilməsinə icazə ilə bərabər, aviaşirkət həmçinin Krasnodar-İrəvan, Mineralnıe Vodi-İrəvan, Rostov-na-Donu-Barselona, Rostov-na-Donu-İrəvan, Samara-Bakı, Soçi-İrəvan, Surqut-Gəncə, Tümen-Gəncə reyslərinin də yerinə yetirilməsinə dair uçuşlardan məhrum olub.


ƏN AĞIR MƏĞLUBİYYƏT- İBRƏT ÇIXARILMAYAN MƏĞLUBİYYƏTDİR - Hərbi portal\nƏN AĞIR MƏĞLUBİYYƏT- İBRƏT ÇIXARILMAYAN MƏĞLUBİYYƏTDİR\n#1 Сообщение Nazim Bayram » 07 дек 2014, 17:57\nO illərdə dövlətin daxili və xarici siyasətini, dövlətin və cəmiyyətin bütün növ fəaliyətlərinin qarşılıqlı təsirini əhatə edən dərin kompleks sistem analiz dövlətimiz tərəfindən, təəsüf ki, aparılmayıb və xalqımıza təqdim olunmayıb. Ona görə insanlarımız fərdi və qrup mövqe və maraqlarına, anlayış və düşüncələrinə, emosiyalarına uyğun zahirdə olan səbəblərdən birini seçib, özlərini suala cavab tapmış hesab edirlər. Bu sahədəki “vakuumu” isə İllər keçdikcə müasir cəmiyyətimizin bir hissəsinin şuurunda yer almış- “ermənilər bizdən daha cəsur və döyüşkən millətdi” kimi- yeni “səbəblər” doldurur, halbuki bunların çoxu ictimai rəyi məğlubiyyətin əsl səbəblərindən yayındırır.\nDövlətçiliyi olan millət və gələcək nəsillər bu acı təcrübədən ibrətlər və örnəklər götürməlidir. İbrətlər çıxarılmayan məğlubiyyət yeni məğlubiyyətlərə zəmindi, ona görə ən ağır və gələcəyə uzanmış məğlubiyyətdi.\n#2 Сообщение mirotvores70 » 07 дек 2014, 19:12\nRazıyam. İndiki dövrdə bir cox müddəalar səslənir ki: Ukrayna bizim Birinci Qarabağ savaşı tariximizi yaşayır. Məncə bu düz deyil. Niyə?\n-Ukrayna Azərbaycana nisbətdə özünün zəif də olsa ordusu vardı və böyük Hərbi Sənaye Potensialı vardı.\n-Ukrayna az bir zamanda dövlət boşluğunu dəf etməyə nail oldu və hərbi strukturları bir yerə cəmləyib-parakəndə batalyonları Müdafiə nazirliyi-yaxud Milli Qvardiyaya qata bildi.\n-Ukrayna Azərbaycandan fərqli olaraq döyüşən ordunu tək komandanlığa tabe edə bildi.\n-Ukrayna təbliğat və təşviqat cəbhəsində də ,KİV -lər vasitəsi ilə də informasiya müharibəsində düşməndən geri qalmır.\nBəs o zaman deyin bütün bunlar Azərbaycanda vardımı? Bunlar cox böyük amillərdir.\nSozsüz Soveetlərdən Azərbaycana coxlu bazalar və texnika qalmışdı. Bunlardan bizim fədakar insanlarımız tərəfindən Rusuiya bazalarına da hücum edərək texnika.silah və vasitələrin aparılması faktları var.\nLakin götürək birinci müddəanı.\n-O zamankı Azərbaycanda respublikanın ordusu,orduya lazımı texnikası,lazımı hərbi mütəxəssisləri ən əsası isə Hərbi Sənaye Potensialı yox dərəcəsində idi.\n-Azərbaycanda hökumət böhranı yaradılan ordunun tək komandanlığa tabe olunması yolunda cox böyük maneələrlə qarşılaşdı. Parakəndə batalyonlar, özünümüdafiə dəstələri,polis qüvvələri,könüllülər-hərəsi bir komandanlığa,hərəsi bir siyasi quruma.hərəsi bir nazirliyə tabe idilər. Bu zaman bu qüvvələrin qoyulmuş ümumi döyüş tapşırığının yerinə yetrilməsinədə böyük maneələrlə üzləşməsi-o zamanın gercəkliyi idi.\n-O zamankı Azərbaycan,sovetlərdən qopandan sonra dünya ictimaiyyəti qarşısında öz haqq işinin .haqq mübarizəsinin informasiya müharibəsini apara bilmirdi. Hal bu ki,dünyanın bir coxu-bu zaman Azərbaycanı qəsbkar sayır,Ermənistana və erməni xalqına təcavüzdə günahlandırırdılar.Bu da Azərbaycanın beynəlxalq arenada təklənməsinə və ona hərbi-texniki yardım göstərilməsinə manecilik yaradırdı.Buradan ABŞ konqresinin 907-ci düzəlişini buna bariz nümunə göstərmək olar.\nBir başqa amil də Azərbaycana düşmən münasibəti bəsləyən dövlətlərin-Azərbaycanın daxilindəki hərbi-siyasi qüvvələrdən öz məqsədləri ücün istifadə etməsi idi. Bu da kicik amil deyil. Bu zaman həmən qüvvələr cəbhədə pozuculuğa nail ola bilirdilər ki,bu da sonda hansısa bir döyüş zonasında məğlubiyyətə gətirib cıxarır-bunun nəticəsi kimi əhalidə və orduda ruh düşgünlüyü,vahimə və başıpozuqluqlar yaradırdı.\n#3 Сообщение smersh70 » 07 апр 2016, 01:22\nEyni 25 il əvvəlkiyik… Tez coşub, tez sönən… “Ayə, sənöl uşaq əjdahadı basıf gedir”, “Ayə, ə, erməni nəəzir ee, erməni çoxdan qaçıf İrəvana…” Özümüzdən xəbər uydurub, sabah yalanın ifşasını düşünmədən, bu gün həzz alırıq, camaatı saxta xəbərlərlə sevindiririk, sonra hamıyla birlikdə məyus olub, ruh düşkünlüyünə qapılırıq…\nİndi uydurulan xəbərlərə daha tez zamanda, daha çox insanı bir tıkla ulaşdırmaq olar. “Füzuli azad olunub!”, “Ağdərə bizdədi!”, “Sərsəngdən su içirik!” deyib, bunu təsdiq etmədiyimə, yalnız gercək xəbərləri söylədiyimə görə məndən az qala küsənlər, sürüyə qoşulub, saxta xəbərlərə sevinmədiyimə görə paxıl hesab edənlər, bu iki gündü depressiyaya düşüblər. Təqsir özünüzdədi, uşaqlar. O torpaq üçün hərfi mənada canımı qoymuşam, qanım o torpağa qarışıb, bu xəbərlər həqiqət olsaydı, mənmi sevinməzdim? Deyirdim, qardaşlar, millət, dağlıq yerdə uğur alınmış kənd sayı ilə ölçülməz. Dağlarda kəndlər adətən dərədə, alçaqda yerləşir, dağ relyefdə yolları nəzarətə təmin edən yüksəkliklərdi mühüm, vacib… Eyforiyadan eşitmirdiz.\nAncaq mən sevinirdim və bu gün də sizdən fərqli sevinirəm. Sizə də profilimdə az qala MN mətbuat xidmətini əvəz etmişdim. Bütün yazılarım, paylaşdıqlarım burdadı. Lakin məni oxuyandan sonra gedib saxta xəbərlərə inanırdınız.\nSizə kim dedi ki, Qarabağı azad etmək məqsədilə müharibə başlamışıq? Ali Baş Komandan demişdi bu sözləri? Yao nun iradəsindən kənar kimsə özü müharibə başlayır, hədəf, məqsəd müəyyən edir? Niyə biz bu dərəcədə uşaq qalmışıq?\nÖzünüzdən küsün. Dərs olsun. Saxta sevinc, saxta kədər axtarmayın. Az olsun, gerçək olsun. Az olsun, əsl olsun.\nBir hərbçi kimi deyirəm, ordumuz çox mühüm, çox əhəmiyətli yüksəklikləri alıb, vurub düşməni onlardan aşırdıb, sonra gecəylə üzü düşmənə səngər qazıb, sonra onun bütün əkshücumlarını dəf edib, həmin yüksəklikləri bu gün də saxlayır. Bu nə deməkdi? Bax, gecədi, belinə 20 kq yük al, əlinə lopatka, qaça qaça dırmaş dağa. Sonra lopatkanla, dağda sinənə kimi quyu qaz. Bunların hamısını tez tez elə, ağzını ayırıb, ləhləmə! tez, qaça qaça! İndi isə gir qazdığın quyuya və səhərə kimi gözünü qırpmadan, gözlərini qaranlığa zillə. Yumma gözünü, maymaq! Erməni sənə konfet atmır! Anan ağlar qalacaq, axmaq əsgərt! Sadəcə bunu edin, dostlar. Demirəm, güllə və mərmi yağışı altında. Elə-belə özünüzü yoxlamaq üçün. Mərmi yaxına düşəndə guppultu eşitmirsən, cart! Sanki qalın parça cırılır. Dizlər qatlanır, bu zəlzələni ölçən bal yoxdu. Torpağın cırılmasının səsini eşidəndə ibtidai hisslə anlayırsan ki, sən də torpaqdan əmələ gəlmisən, torpağa yazığın gəlir. Fitrətinə, təbii qorunma instinktinə görə sıxılıb, bu atəşdən qaçmaq əvəzinə atəşin altına girməlisən, təbiət başını çiynini sıxır, sən isə başını qaldırıb, düşməni nişan alıb, atəş açmalısan. Döyüş filmində rol ifa etmirsən, sevdiyiniz artistlər kimi, hər şey əsldi, həqiqət anıdı.\nMəyus olduq, ruhdan düşdük… Haydı, lopatka və irəli! Heş olmasa bağınızda adam boyu quyu qazın, görüm ondan sonra hücuma gedib, dağda bir gecəyə möhkəmlənmiş əsgəri düşünəcəksiniz ya dərin geosiyasi, geostrateji düşüncələrə varacaqsınız


Bashar Asad hökuməti istefaya göndərdi\n2021, 19 İyun, şənbə, Bakı vaxtı 18:57\nDəməşqdə Omayyed məscidində prezidentin istefasını tələb edən mitinq, 25 mart 2011\nMartın 29-da Suriya hökuməti istefaya göndərilib. Bu ölkədə prezident Bashar al-Asadın istefası tələbilə iki həftədir keçirilən etiraz askiyalarında azı 60 nəfər həlak olub. Amma insan haqları fəalları ölənlərin sayının azı 150 nəfər olduğunu deyirlər.\nDövlət televiziyasının məlumatına görə prezident istefaya göndərdiyi hökumətin başçısı Naji Otriyə müvəqqəti olaraq Baş nazirin səlahiyyətlərini icra etməyi tapşırıb. Otari 2003-cü ildən hökumət başçısıdır.\nHökumətin istefaya göndərilməsi ilə yanaşı, bu gün Bashar al-Asadın minlərlə tərəfdarı da bütün ölkə boyu ona dəstək aksiyaları keçiriblər. Dövlət televiziyası paytaxt Dəməşq, Aleppo, Hama və Hasaka şəhərilərində keçirilən belə aksiyaları nümayiş etdirirlər.\n"Reuters" agentliyi yazır ki, onsuz da bu ölkədə hökumətin rolu o qədər də geniş deyil. Suriyada real hakimiyyət prezident Bashar al-Asad və onun ailəsinin əlində cəmləşib. Odur ki, müxalifəti bu cür addımlarla qane etməyin mümkün olacağı gözlənilmir.\nSuriya prezidenti Bashar al-Assad (solda) Bakıda prezident İlham Əliyevlə görüşür, 9 iyul 2009\nHələlik ABŞ-dan Suriyada baş verənlərə sərt reaksiyalar səslənmir. ABŞ Dövlət Katibi Hillari Klinton bugünlərdə bildirib ki, Konqresdə də Bashar al-Asadi islahatçı adlandıranlar var:\n- Konqresdəki tərəflərin çoxu deyirlər ki, o, islahatçıdır. Son həftələr bu ölkədə baş verənlər olduqca narahatlıq doğrurur. Amma hər halda, təyyarələrlə etiraz aksiyası keçirən adamları bombalamaqla mitinqçilərə həddən artıq güc tətbiq etmək fərqli şeylərdir.\nOklahoma Universitetinin Yaxın Şərq Araşdırmaları İnstitutunun direktoru Joshua Landis isə hesab edir ki, hazırda ABŞ bir tərəfdən Liviya böhranı ilə məşğul olarkən, o biri yandan da Bashar al-Asadla necəsə iş görməyin mümkün olduğunu düşünür:\n- Eyni zamanda da onlar bildirirlər ki, Suriyada dəyişikliklər görmək istəyirlər. Suriya İsrail və ABŞ-ın düşməni olan İranla müttəfiqdir. Onlar Bashari də yaxşı tanıyırlar. Bilirlər ki, bu ölkədə mümkün vətəndaş müharibəsi bütün regiona təsir edə bilər. Suriyada inqilab, ya da vətəndaş müharibəsi dərhal ABŞ-ın dostu olan İordaniyaya, Livana, bütün Ərəb yarımadasına yayıla bilər. Bu da ABŞ üçün olduqca arzuedilməz vəziyyət olardı.\nBashar al-Asadın isə yaxın saatlarda xalqa müraciət edərək ölkədə son 48 ildə qüvvədə olan fövqəladə vəziyyət rejimin ləğv olunduğunu elan edəcəyi gözlənir. Onun hazırda rəhbərlik etdiyi Baath partiyası 1963-cü ildə hakimiyyətə gələndən az sonra həmin qanunu tətbiq etmişdi.\nPrezidentin həmçinin ölkədə liberal islahatlar elan edəcəyi gözlənir. Bundan əvvəl rəsmilər ölkədə daha çox siyasi partiyanın fəaliyyətinə icazə veriləcəyini, media azadlığının təmin olunacağını bildiriblər.\nBahsar al-Assad artıq 11 ildir Suriyaya rəhbərlik edir. O, 2000-ci ildə atası – o zamankı prezident Hafez al-Asadın ölümündən sonra hakimiyyət başına gəlib.


İŞİD yaraqlıları yeni neft yataqları gözaltılayır\n2021, 16 May, bazar, Bakı vaxtı 05:56\nSuriyada neft buruqları\n«İslam Dövləti» (İŞİD) silahlı qruplaşması Suriyadan kənarda, Liviya və başqa yerlərdə də neft mənbələri axtarır. Bunu ABŞ rəsmisi çərşənbə axşamı deyib. Hazırda İŞİD Suriyada neft və qaz yataqlarının 80 faizinə nəzarət edir.\n«Reuters» yazır ki, adının çəkilməsini istəməyən rəsmi Vaşinqtonda jurnalistlərə danışıb, deyib ki, Birləşmiş Ştatlar hücuma məruz qala biləcək neft yataqlarına, kəmərlərə, marşrutlara kimin nəzarət etdiyini araşdırır.\nRəsminin sözlərinə görə, həmin potensial hədəflər Liviya və Sinay yarımadasında yerləşə bilər: «Liviya və digər yerlərdəki neft mənbələrinə baxırıq. Buna hazır olacağıq».\nBirləşmiş Ştatların hesablamalarına görə, İŞİD silahlıları ayda 40 milyon dollarlıq neft satır. Bu neft müharibənin içindən kənara daşınır. ABŞ bu yaxınlarda yanacaq maşınlarına zərbələr endirib. Rəsmi deyir ki, zərbələr nəticəsində İŞİD-in neft əməliyyatlarının xərci də yüksəlib: «Əməliyyat xərcləri artıb, onu davam etdirmək bacarığı isə düşüb», - rəsmi sözlərinə əlavə edib.\n«Reuters» yazır ki, dünyada neftin qiymətinin ötən ilin iyunundan bəri 50 faiz düşməsi İŞİD-ə ikiqat zərbə ola, onun gəlirlərini azalda bilər. Ancaq məsələ ondadır ki, başqa yerlərdə də şirkətlər işçiləri ixtisar edir.\nHəmin ABŞ rəsmisi onu da söyləyib ki, elə İŞİD qruplaşmasının tutduğu ərazilərdəki neftçilərin bəziləri xaricilərdir: «Daha çox neft və qaz işçisi işini itirir... və onları İŞİD sıralarına cəlb etmək də asanlaşır».\nİraqda şiə döyüşçüləri.\nABŞ NİYƏ YAXIN ŞƏRQDƏN ÇIXA BİLMƏZ\n«Yaxın Şərqdə siyasi və sosial təlatümlər içində terrorçu qruplar bəslənməkdədir. Bu qrupların bəzilərinin ABŞ-ın maraqlarına hücum üçün motivasiyası və imkanları olacaq. Birləşmiş Ştatlar bu təhlükəni aradan qaldırmağa çalışdığı bir məqamda elə bir strategiya tapmalıdır ki, həm səmərəli olsun, həm də uzun müddətə duruş gətirə bilsin». «Stratfor» Araşdırmalar Mərkəzi yazır ki, ABŞ bu məqsədlə terrorçu qruplarla savaşan yerli oyunçuları təlim, kəşfiyyat, maddi-texniki bazayla təmin edəcək.\nAncaq təhlildə vurğulanır ki, bütün bunları həyata keçirmək üçün Birləşmiş Ştatlar birbaşa quru döyüş qüvvəsini artırmalıdır.\n«Yaxın Şərqin ənənəvi hakimiyyət strukturları laxlamaqdadır. Bu da dağıntılar üzərində yeni qrupların, təhlükələrin meydana çıxmasına yol açır. Nəticədə Birləşmiş Ştatlar regiondakı strategiyasına yenidən baxmalı olacaq. «Əl- Qaidə»nin geriləməsi «İslam Dövləti» qruplaşmasını çiçəkləndirdi, eləcə də İŞİD-in çöküşündən sonra digər terrorçu qruplar boşluğu doldurmağa çalışacaq. Proqnozlaşdırılan gələcəkdə terrorçuluq ABŞ milli təhlükəsizliyinə hədə olaraq qalacaq. Vaşinqtondakı siyasətçilərin də bununla mübarizə məqsədilə daha davamlı yollar aramaqdan başqa seçimi yoxdur. Sonucda Birləşmiş Ştatlar regionda taktikanı dəyişməli olacaq. Həm yerli təhlükəsizlik qüvvələrinə səlahiyyət verəcək, həm də xüsusi təlim görmüş və təchiz olunmuş qüvvələrini selektiv üsulla yerləşdirəcək», - «Stratfor» yazır.\nAvropa İnsan Haqları Məhkəməsi.\nRUSİYA AVROPA MƏHKƏMƏSİNİN QƏRARLARINI VECİNƏ ALMAYACAQ\nRusiya prezidenti Vladimir Putin ölkənin beynəlxalq məhkəmə qərarlarını gözardı etməsinə icazə verən qanunu imzalayıb. Bununla da ölkənin Konstitusiya Məhkəməsi beynəlxalq hüquqdan daha üstün mövqeyə keçir. Beləliklə, Konstitusiya Məhkəməsi Avropa İnsan Haqları Məhkəməsinin qərarlarını, ölkə konstitusiyasına zidd sayılacağı halda, rədd edə bilər.\n«The Independent» yazır ki, Rusiya Strasburq məhkəməsində çox işi uduzub və böyük məbləğdə kompensasiya tələb olunan işlər var.\nBəzi təhlilçilərin fikrincə, yeni qanunun bir məqsədi də YUKOS neft şirkətinin səhmdarlarına 1.9 milyard avronu ödəməməkdir. Avropa Məhkəməsi müvafiq qərarı 2014-cü ildə çıxarıb.\nBu qərardan sonra Rusiya Dövlət Dumasının 93 üzvü Konstitusiya Məhkəməsindən xahiş etdi ki, Avropa Məhkəməsinin qərarları konstitusiyaya uyğun gəlməzsə, necə icra olunmalıdır, bunu izah etsin.\nMoskva Arbitraj Məhkəməsinin sədri Alexei Kravtsov iyulda «The Moscow Times»a deyirdi ki, «Konstitusiya Məhkəməsinin qərarı ictimaiyyət və müəyyən dərəcədə elitanın əhvalını göstərir. Rusiya xalqı, YUKOS işi də daxil olmaqla, Avropa Məhkəməsinin qərarının icrasını istəmir».\n«The Independent» yazır ki, Rusiya Vyana Konvensiyasının üzvüdür və bu qanun hökuməti beynəlxalq sazişlər əsasında yaradılmış beynəlxalq insan haqları qurumlarının qərarlarının icrası öhdəliyindən azad etmir.


Mübariz Qurbanlı: "Hər başına papaq qoyan və əlində “Quran” tutan adam din xadimi deyil" - Azinforum.az İnformasiya Portalı\nAna səhifə / Şou Biznes / Mübariz Qurbanlı: “Hər başına papaq qoyan və əlində “Quran” tutan adam din xadimi deyil”\nMübariz Qurbanlı: “Hər başına papaq qoyan və əlində “Quran” tutan adam din xadimi deyil”\nO, tələbənin “bəzi mollalar səhər hüzr yerinə gedir, axşam isə spirtli içki içir, bu, nə qədər düzgündür?” sualına cavabında həmin şəxslərə Komitə tərəfindən cəza nəzərdə tutulmadığını deyib. “Din xadimi o şəxs sayılır ki, o, Qafqaz Müsəlmanları İdarəsinin Qazilər Şurasının imtahanından keçərək müvafiq titul və xüsusi vəsiqə alır. Azərbaycanda belə vəsiqə alan din xadimlərinin sayı 600-dən yuxarı deyil. Rayonlarda dini ayinləri oxuyanların bəziləri inanmıram ki, rəsmi təyinatlı imam və ya axunddurlar. Eyni zamanda, din xadimlərinin ayrıca paltarları da olur. Əgər kimsə başqa məqsədlər üçün bu sahədə olandırsa, onun cəzası Allah qarşısında olacaq”, – deyə, M.Qurbanlı əlavə edib.\nÖncəki Sürüşmə insanları qaçmağa məcbur edir – VİDEO\nNövbəti Çavuşoğlu Bakıya niyə gəlmişdi? – Səfərin əsl səbəbi


Məşhurlardan Çingiz Mustafayevə DƏSTƏK - FOTOLAR | Redaktor.az\nMəşhurlardan Çingiz Mustafayevə DƏSTƏK - FOTOLAR\n15:03 16.05.2019 332\nBu il "Eurovision" mahnı müsabiqəsində ölkəmizi gənc müğənni Çingiz Mustafayev "Truth" mahnısı ilə təmsil edəcək. Təmsilçimiz bu gün ikinci yarımfinalın ikinci hissəsində çıxış edəcək.\nMəşhurlar da Çingizə dəstək olub, sosial şəbəkədə müxtəlif paylaşımlar ediblər.\nMüsabiqənin qaliblərindən biri olan müğənni Eldar Qasımov həmkarının fotosunu paylaşıb və “Bu həftə hamımız üçün, əsas da sənin üçün çox vacib və həyəcanlıdır! Özün hər şeyi bilirsən. Sənə baxıb inkişafına çox sevinirəm! Uğurlar və zirvələr arzu edirəm” şərhini əlavə edib.\nMüğənni Roza Zərgərli də Çingiz Mustafayevə dəstək oldu. Xanım ifaçı təmsilçimizin şəklini paylaşıb. O, “Dostlar Azərbaycan naminə “Eurovision”un rəsmi səhifəsinə daxil olub, Çingizin fotosuna layk və komment yazın. Bir olaq, dəstək olaq, özümüzü göstərək” rəyini əlavə edib.\nAparıcı Murad Dadaşov vaxtı ilə “Yeni Ulduz” müsabiqəsinin qalibi, hazırda isə “Eurovision” mahnı müsabiqəsinin iştirakçısı olan Çingiz Mustafayevə sosial şəbəkə vasitəsi ilə dəstək olub. Dadaşov müğənninin şəklini paylaşaraq “Həqiqətə səs verin! Çingiz Mustafayevə səs verin! Azərbaycana səs verin!” şərhini əlavə edib.\nAparıcı Hüsniyyə Məhərrəmova təmsilçimizlə birgə konfransda çəkilən fotosunu “İnstagram”da paylaşıb. Məhərrəmova şəklin altına “Bu sevgidir. Bu adam bütün komandanın qürurudur. Hamınızı sevirəm!” rəyini əlavə edib.


Kimsəsiz uşaqlara pulsuz stomatoloji xidmət göstərilib\n"Azercell" Telekom MMC-nin Mobil Diş Klinikası qış aylarında fəaliyyətini davam etdirib.\nKimsəsiz uşaqlara, aztəminatlı ailələrə, qaçqın və məcburi köçkünlərə xidmət göstərən klinikanın həkimləri təkcə dekabr və yanvar aylarında 200 xəstəni müayinə və müalicə ediblər. Dekabr və yanvar aylarında Mobil Diş Klinikasının həkimləri həmçinin İMSİ (İnternat məzunlarının sosial inteqrasiyası) Gənclər Birliyinin üzvləri üçün pulsuz müayinə təşkil ediblər. Klinikanın həkimləri 67 nəfəri müayinədən keçirib və lazımı tədbirlər görülüb.\nAzərbaycandakı uşaq evlərinin 90 faizinin ayrıca stomatoloji kabineti olmadığını nəzərə alaraq “Azercell” Mobil Diş Klinikasını ən müasir tibbi avadanlıqla təchiz edib. Yalnız Bakıda deyil, respublikadakı bütün kimsəsiz uşaqlara yardım etməyi hədəfləyən Mobil Diş klinikası indiyədək Şəki, Quba, Qusar və Balakənddə yerləşən İnternat məktəbi və uşaq evində, Gəncədə SOS Uşaq kəndi və İnternat Məktəbində, Lənkəranda Uşaq evində, Lerik İnternat Məktəbində, Biləsuvarda Qaçqın düşərgəsində, internat məktəbində ehtiyacı olan uşaqlara xidmət göstərib.


Tanınmış yazarın kitabı "Ofisait" mağazalar şəbəkəsində » Bizim analoqumuz yoxdur!\nAnaloq.az 9-01-2019, 11:11\nTanınmış yazar-jurnalist, Azərbaycan Yazıçılar və Jurnalistlər birliyinin üzvü Tural İrfanın "Kamikadze 1" və "Eşqin şəhidi" sənədli romanları bu gündən "OFİSAİT" mağazalar şəbəkəsində artıq satışdadır.\nQeyd edək ki, tanınmış yazarın kitabları işğalda olan torpaqlarımızdan, əzəli yurd yerlərimizdən, mənfur düşmənimiz erməni vandallarının xalqımıza qarşı zaman-zaman törətdikləri soyqırımlardan bəhs edir. Aprel döyüşlərini bədii şəkildə qələmə alan yazıçı "Eşqin şəhidi" romanında şəhidlərimizin, qazilərimizin qəhrəmanlıq nümunələrini obrazlı şəkildə canlandırmışıdır.\n"Kamikadze1" romanında nadir mənbələr və şahidlər əsasında Qarabağ savaşı, digər işğalda olan torpaqlarımız və qəhrəmanlarımız haqqında, xüsusi olaraq da 1990 cı ildə Qazax rayonunun Bağanıs Ayrım kəndində ermənilərin yapdığı soyqırım barədə nadir məlumatlar yer alıb.\n'OFİSAİT" mağazalar şəbəkəsi Bakı şəhərində aşağında göstərilən ünvanlarda yerləşir. Həmçinin qeyd olunan kitabları Bərdə, Tovuz, Gəncə, Sumqayıt kimi şəhərlərdə də həmin mağazalardan əldə edə bilərsiniz.\nнаписал в 18 fevral 2019 09:16 0\nViagra Feminino generic cialis canada Cialis Rezeptfrei Gofeminin Kaufen Viagra Rezeptfrei